Uztaritze.info | Iritzia | Bizkor eta baikor\nIragan azaroan, Euskal Herriko beste hainbat txokotan bezala, Baiona-Angelu-Miarritze hiri-eremuko hiztunak bateratzeko eta botere-arazteko BAM dinamika abiatu genuen guk ere. Ez genuen ezer berri asmatu: Donostiako Egia auzoan sortu eta Lasarte-Orian ondu den esperientzia gurean eramatea besterik ez dugu egin. Baina irakaspen eta lorpen propioak izan genituen, dudarik gabe. Bilana, dinamika bezala, kolektiboa izan beharko da. Horretan lanean ari gara. Hemen botako ditudanak bitarteko gogoeta pertsonalak besterik ez dira.\nLehen irakaspena koherentziarena dela uste dut. Antolaketa lanetan ari izan garen askok autoterapia kolektibo bezala bizi izan dugu BAM. Euskalgintzan buru-belarri lanean ari garen euskaltzale izanda ere, zein uros frantsesez bizi garen jabetu gara funtsean. Borroka gure baitan hasi da.\nPertsonala politikoa den bezala, norbanakotik kolektibora jauzia egitean ez ditugu bakarrik gure hizkuntza ohiturak aldatu, gure ingurunea moldatzeko gaitasuna martxan ezarri dugu. Fatalitateak eta etsipenak gaina hartzeko joera duten garaiotan, gure esku dagoen botere eraldatzailea behatz puntetatik hunkitzea ez da gutxi.\nAzkenik, ezina ekinez egiten dela berriz ere argi azaldu zait: lurralde zail batean, dirurik gabe, denborarik gabe, bide-orririk gabe eta instituzio guzien laguntza ukatuz zerbait lortu dugu. Horretarako, oinarrizko baliabideak mobilizatu ditugu: eredu parte hartzailea, horizontala, parekidea, anitza, auzolana, ausardia...\nNoski, ez gaitezen engaina, BAM dinamika ez da sakoneko iraultza linguistiko baten abiapuntua izan. Mugak izan dira, frustrazioak batzuetan, porrotak ere bai. Prefosta. Baina identifikatuak diren momentutik, ondoko urratsak diseinatzea ahalbidetzen dute.\nBAM-k lortu ez duena, Euskaraldiak ekartzen ahalko du (iraupen luzeagoa, lurralde estaldura zabalagoa, baliabide mobilizazio handiagoa). Baina Ipar Euskal Herri osoan ere herritarrak, euskalgintza sozialak eta instituzioak elkarrekin lanean eman beharko dira horretarako, eskala horretan batak ezingo baitu besteak gabe ezer lortu. Interdependentzia hori aitortzea, kultura desberdintasunetik at elkarrekin aitzinatzeko nahia aldarrikatzea eta bakoitzari funtzio bat onartzea izan daiteke lehen urratsa.\nHizkuntza politikaren berregituratze fase horretan, Euskaraldia lankidetza forma berri baten asmatzeko mentura ederra izan daiteke gurean, asko baitugu ikasteko batak bestearengandik. Berrikuntzari eta esperimentazioari ateak ausarki zabaldu beharko zaizkie, inoiz hartu ez diren bideak baitira hauek. Badugu lan. Baina bizkor eta baikor izateko arrazoiak ez ditugu eskas, dena dugu irabazteko!


Hiruerreketa; Deba ibaiaren iturburua – Guraso.eus\nAisialdiaAktualitateaArgazki galeriakFamilientzako planaknaturarekin harremana\nHiruerreketa; Deba ibaiaren iturburua\n2021-10-31\tguraso\tIruzkinik ez\nEskoriatzatik irtenda eta Gatz Bidea jarraituz ordubete inguruko ibilalditxoa egiteko proposamenarekin gatoz gaurkoan. Hori izango da Leintz Gatzaga herrira oinez iristeko beharko dugun denbora.\nEskoriatzatik Arlaban aldera egiteko dagoen biribilgune inguruan aparkatzea gomendatzen dugu. Herrigunea amaitzen den lekuan badaude aparkalekuak.\nInguru horretatik abiatzen da oinezkoentzako den Gatz Bidea. Basoak eta belardiak zeharkatuko ditugu errepidearen trazatua jarraituz gutxi gorabehera.\nHerri ederra da Leintz Gatzaga. Erdi aroko altxor asko gordetzen ditu eta erdigunea oso handia ez bada ere xamar handia du. Bertan aurkituko dituzue, gainera, bisitagarriak diren Gatz Museoa edota Dorletako santutegia.\nIbilalditxoa gehiago luzatu nahi izanez gero aukera dago Deba ibaiaren iturburua den Hiruerreketa ingurura arte igotzeko. Leintz Gatzagatik Gatzagainera igo behar da eta bertatik Hiruerreketa ingurura.\nHain zuzen ere puntu horretan egiten dute bat hiru errekak. Sortu berria den Deba errekak zein Isuskitza eta Usokohaitzako errekek.\nPuntu horretatik behera Deba ibaiaren ur emaria handitzen doa. Leintz Gatzagan bertan beste zazpi errekaren emariak hartzen ditu eta Eskoriatzatik behera askoz ere gehiago Deban itsasoratzen den arte.\nHiruerreketa izeneko parajeak ezaugarri interesgarri asko ditu. Jakinekoa da erromatarrak heldu zirela bertaraino; izan ere, aztarnak aurkitu dituzte. Jakinekoa da baita ere 1.100. urtetik aurrera erromesen elkargunea zela Santizahar izeneko parajea.\nAniztasun handiko ingurua da. Zuhaitz mota asko ditu basoak, eta aroak modu oso berezian nabaritzen dira.\nIruzkinik ez "Hiruerreketa; Deba ibaiaren iturburua"


Gipuzkoako ekonomia % 6 inguru haziko dela aurten aurreikusi du Adegik\nAurten Gipuzkoako ekonomia % 6 inguru haziko dela aurreikusi du Adegik\nHalaber, 3.000 eta 4.000 lanpostu artean sortuko direla espero du Gipuzkoako enpresarioen elkarteak. Hala ere, enpresen artean gora egin du kezkak lehengaien hornikuntzagatik, kostuengatik eta marjinengatik\nEduardo Junkera Adegiko presidentea, eskuinetik hasita lehenengoa. Argazkia: EFE\nEAEko ekonomia % 2,2 hazi da bigarren hiruhilekoan, aurreikusitakoa baino gehiago\nGipuzkoako ekonomia % 6 eta % 6,5 artean haziko da aurten eta epe berean 3.000 eta 4.000 lanpostu artean sortzea aurreikusi du Adegi Gipuzkoako enpresarioen elkarteak. Adegik egin duen azken inkestan, enpresa gehienek adierazi dute igo egin direla konfiantza, salmentak eta eskaerak eta beren asmoa plantilla handitzea edo mantentzea dela. Aitzitik, lehengaien hornikuntzarekin eta kostuekin eta marjinen jaitsierarekin lotutako kezkak gora egin du.\nDonostian egindako prentsaurrekoan, Eduardo Junkera Adegiko presidenteak eta Jose Miguel Ayerza zuzendari nagusiak ekonomiaren egoerari buruzko azken inkestaren berri eman dute.\nEnpresen % 21,5ek Adegiri adierazi diote enplegu maila handitzea aurreikusi dutela, % 68k mantentzea eta % 10,5ek, murriztea.\nMerkatuaren egoerari dagokionez, galdetutako enpresen % 84k uste dute merkatuaren egoera berraktibaziokoa (% 55) edo normaltasunekoa (% 29)edo dela. Aitzitik, enpresen % 16k uste du merkatuaren egoera atzeraldikoa dela.\nEnpresen % 44k beren salmentak handitzea lortu dute aurreko hiruhilekoarekin alderatuta. Aldiz, % 18k salmenten jaitsiera izan dute.\nEskarien maila % 2,1 hazi da aurreko hiruhilekoarekin alderatuta eta enpresen % 72,5ek dio bere eskari maila normala edo altua duela.\nSalmenten errentagarritasunak behera egin du aurreko urtearekin alderatuta hamar enpresetatik laurentzat eta horien irabazi marjinak % 11,5 inguru murriztu dira.\nBestalde, Adegiren inkestan agerian utzi duenez, sektorea kezkatuta dago lehengaien hornikuntzagatik eta prezioen garestitzeagatik, besteak beste. Iazko datuekin alderatuta, azken hiru hilabeteetan batez beste % 15 inguru hazi dira hornikuntza kostuak enpresen % 68,5entzat: % 20 industrian, % 30 metalurgian eta produktu metalikoetan eta % 27,5 metalezkoak ez direnetan. Eraikuntza sektorean igoera % 10,5 ingurukoa da eta % 4koa zerbitzuetan.\nAmaitzeko, hamar enpresetatik bederatzik uste dute pandemiaren ondorioetatik errekuperatuko direla urtebetean baino gutxiagoan.\nKrisi ekonomikoa gaur egun\nGipuzkoako Enpresarien Elkartea


«Benetan sinesten zuten»\nArantzazun 1968an Euskaltzaindiak euskara batuaren oinarriak ipintzeko egin zuen biltzarreko argazki txuri-beltzekoei begira, han falta direnen gomutan egon izan da Elixabete Perez Gaztelu filologoa, Koldo Mitxelenari buruzko tesi baten egilea, Deustuko Unibertsitateko irakaslea. «Nik emakumeen falta aipatu nahi dut, bereziki. Gizon horiek hor egoteko haiek etxean utziko zituzten andreak ditut gogoan, eta, horrez gain, andereñoen mugimendu guztia, emakume idazleena... Nik uste dut aipatzeko daudela izenik gabeko andre asko. Horretan ere zeregin handia daukagu». Izan ere, 1968an gizartea bor-bor zegoen, euskara suspertzeko mezuak eta egitasmoak ehuntzen ari ziren, eta Perez Gazteluk onartu du gainerako ahalegin guztiak aski apalak izango liratekeela horien guztien bultzadarik gabe. Horietako askotan, gainera, andreak zeuden lehen lerroan. Emakume horien ordezkaritza bat izan zen Arantzazun: han ziren Bizkaiko ikastolen sustatzaile Julia Berrojalbiz, Julene Azpeitia idazlea, Libe Altuna irakaslea eta Miren Goñi etnografoa. Euskara arnasberritu nahi zuen gizarte haren hatsa ezinbestekoa izan zela uste du Miren Azkarate euskaltzainak ere: «Beti esaten da akademiek egin ditzaketela munduko arau eta erreformarik bikainenak, filologikoki zoragarri oinarrituak, baina gizarteak ez baditu babesten, alferrikakoak izango dira. Kasu honetan esango nuke-tira, gehiegikeria bat da esatera noana- garai hartako gizarteak, eta lau katu izango ziren baina bazuten indarra eta kemena, ia arrastaka eraman zutela Euskaltzaindia honetara. Eskea zegoen: beharra».\nBatasunerako egileen artean ozenen aipatzen direnen artean daude beti Jose Luis Alvarez Enparantza Txillardegi eta Koldo Mitxelena: ezinbestekoak. Batasunerako urrats erabakigarriak egin zituzten biek oraindik frankismoa bizi eta euskara guztiz apalarazita zegoen sasoi ilun hartan: «Benetan sinesten zuten».\nPerez Gazteluk uste du haien lana goratu egin behar dela; babestu zituen gizarte osoarena: «Garai hartako utopia horri esker gaude orain gauden bezala. Haiek sinetsi zutelako. Egia da sineste hutsak ez duela balio, gero eduki behar da atzean jendea bultzatzen duena, konforme dagoena; baina hori ere bazuten. Gazteak ikusten zituzten: bultzaka». Bi izenen garrantzia onartu arren, nekez utz daiteke halako prozesu baten egiletza izen bakar batzuetan. Txillardegik berak adierazi zuen euskara batuaren historia modernoan Mitxelena eta bera ez zirela izan benetako aitzindariak; Federiko Krutwigi egiten zion aitortza, benetako «profeta» hura izan zela idatzita utzi zuen: «1950eko hamarkadaren hasieran horretan tema zuen etengabe errepikatua. Gure hizkuntzak derrigorrezkoa duela esaten zuen gaurkotze eta batzea. Euskalkikeria eta dialektalismo guztien kontra zegoen erabat. Euskara europartu, batu eta desaberriratu egin behar zela esaten zuen».\nLehenagoko saioei ere erreparatu behar zaiela diote adituek. «Azpimarratu nahiko nituzke beste asmo batzuk», esan du Perez Gazteluk. «Uste dut, adibidez, Azkueren gipuzkera osotua ez dela aipatzen, edo apenas aipatzen den. Aurten dira, hain justu, ehun urte Ardi galdua izeneko kontakizuna gipuzkera osotuan idatzi eta argitaratu zuela. Uste dut aitzakia bat dela erreibindikatzeko ez bakarrik Arantzazu, baizik eta aurreko ahaleginak». Atzera begira ikasbidea ikusten du Joseba Lakarra euskaltzainak ere: «Euskara idatzirako ereduaren bilaketa ez da hasten ez Euskaltzaindiarekin eta ez 1918an nahiz 1968an; aurreko mendeetan ere, gutxienez Larramendiren apologia, gramatika eta hiztegiaz geroztik, bada hizkuntza maila jasoagoak eskuratzeko eta halabeharrez txokokeria orokorretik ihes egiteko tarterik».\nTxillardegik argi esana zuen, 1950eko hamarraldiaren erdialderako, euskara batuaren oinarriak jartzen hasi behar zela. Eta, hain justu, 1956an Euskaltzaindiak egin zuen biltzarrera igorri zuen gutunean -Karta idigia- argi zehaztu zuen akademiaren helburuetako bat: «Euskeraren batasuna zeaztu, ta euskera personala ta euskal berrikeri guziak ezetsi ta kondenatu». Ondoren, buru-belarri murgildu zen egiteko horretan. Fito Rodriguezek sakon aztertua du haren ibilbidea, eta 1960ko hamarraldian Baionan Euskal Idazkaritza eratuta beste hainbat euskaltzalerekin egin zituen urratsak nabarmendu behar direla defendatzen du; hainbat euskalkitan ziharduten herritarrak elkartu ziren foro horretan -Lapurdira iheslari heldutakoak horietako asko-, eta euskara batuaren oinarriak ipintzen jardun zuten. Uste du prozesu horretan Piarres Xarritonek egin zuen lan isila oroitarazi behar dela. «Garrantzitsua izan zen Xarriton. Izan da marjinatutako erreferentzia bat bide honetan». 1964an aurkeztu zituzten lanaren emaitzak, eta ekintza hark hauspotu egin zuen batasunaren prozesua. Ezin uka: 1968an Euskaltzaindiak Arantzazun egin zuen biltzarrean erabakigarriak izan ziren Baionan erabakitako haiek, eta haiei abaroa emateko, Koldo Mitxelenaren figura. Oro har, ontzat eman zituen Txillardegik eta kideek Baionan landutakoak. Aldi hartako agiriek hori erakusten dutela dio Azkaratek: «Ez dut esango ehuneko ehun bere egiten dituenik, baina bai funtsean».\nHalaxe laburtu zituen urte haietako ibilerak Txillardegik 2011n BERRIAk argitaratutako elkarrizketa batean. «Guk bultzatu genuen, baina Mitxelenak jarri zion zigilua... Bera gabe ez zen sortuko euskara batua». Ez da komeni irakurketa horretan aurkakotasunik ikustea Mitxelenaren eta Txillardegiren artean. Rodriguezek azaldu du «harreman zuzena» izan zutela biek, eta batasunaren aldeko iritzietan bat zetozela. Erritmoetan azaldu ziren ikuskera ezberdinak. Txillardegik lehen urratsak egin zituenean, «girorik ez» zuen ikusten oraindik Mitxelenak halako prozesu bat hasteko. «Mitxelenak zioen: 'Ez dago oraindik girorik horrenbeste erabaki hartzeko'. Txillardegik: 'Ez, egin dezagun. Bidea egingo dugu ibiltzen'», azaldu du Rodriguezek. Hala dago jasota garai hartako agirietan. Horra 1958an Mitxelena Txillardegiri nola mintzatu zitzaion: «Nire ustez, alegia, gutxi gora bera bat gatoz. Eztut uste, ordea, gaur batasunik egin daitekanik». Lakarrak erantsi nahi du, hala ere, ordurako ekarpen garrantzitsuak eginak zituela Mitxelenak ere batasunerako bidean, eta horien artean Euskal hitzak zein diren agiria dagoela, 1958koa.\n1968an, bor-bor ari zen gizarte horretan, batasun bidean aurrera egitea erabaki zuen Mitxelenak: buru-belarri. Eta gidaritza hartu zuen. Azkaratek onartu du Txillardegi ezinbestekoa izan zela aurreko bide guztian: «Funtsezko figura izan zen». Areago doa Rodriguez: «Txillardegi euskara batuaren gurasoa izan zen». Eta uste du behar adinako aitortzarik ez duela jaso. Arranguraz mintzo da: «Oraindik falta da haren aldeko errekonozimendu ofiziala; euskaldunok ezin dugu hori permititu». Oroitu du euskaltzain osoa izan gabe hil zela, eta haren lan akademikoa askotan haren hautu politikoarengatik baztertu dela; ETAren sortzaileetako bat izan zen, eta ezker abertzalean egin zuen ibilbide luzea. Halaber, uste du hark batasunaren alde egindako zenbait ekarpen ez direla aintzat hartu: «Txillardegik hizkuntzaren estandarizazioa ulertu zuen, ez bakarrik arlo literarioan, baizik eta ahozko euskararen batasunaren aldarrikapenean ere bai; hori marjinalian dago».\nBehin 1968ko biltzarraren ostean, Mitxelena izan zen liderra. Ospe handiko katedraduna zen ordurako, eta horrek aparteko itzala eman zion. «Gidari bat ere behar zen, eta Koldo Mitxelena zen orduan gidaria; horretan dudarik ez daukat», azaldu du Perez Gazteluk. Bat dator Azkarate: «Mitxelena oso pertsona errespetatua zen; ez bakarrik hemen, Europa mailan ere bai. Bazekien gauza hauek nola egiten ziren, eta egiten zituen proposamenak zentzuz oinarrituak zeuden». Lema bat zuzentzen irudikatzen du Lakarrak: «Mitxelenaren egiteko nagusia urruneko gidaritza orokorra-edo zen, batez ere barealdietan, baina, batasunaren garapen teknikoa pil-pilean jartzen zenean ere, harena zen azken erantzukizuna».\nOndoan izan zituen hainbat kide ere nabarmendu behar direla uste du Miren Azkaratek: Luis Villasante, bereziki. Izan ere, hura izan zen Euskaltzaindiko burua 1970etik 1988ra; batasuna finkatzen hasteko urte erabakigarrietan. «Villasantek bere izpiritu frantziskotar horrekin asmatu zuen patxadaz, baina Mitxelenari behar zion babes guztia emanez, aurrera egiten». Villasante ezinbestekoa izan zen, Lakarrarentzat ere. Mitxelenak gidatu zuen prozesuaren «osagarri» ezinbestekotzat ditu, halaber, Gabriel Aresti, Alfonso Irigoien eta Juan San Martin. «Irakurtzeko gogorik izanez gero, bada gutuneria interesgarria Salamanca [han katedradun zen Mitxelena] eta Arantzazu [hango fraidea zen Villasante] nahiz Eibar [hangoa zen San Martin] bitartean. Urte askoan, San Martin eta Villasante izango dira, Euskaltzaindiaren eta batasunaren martxan, Mitxelenaren laguntzaile hurbilenak». Garai hartako euskaltzale eta idazle gehiago ere baditu gogoan, prozesu hartan ezinbestekoak izan zirela iritzita; Piarres Lafittek Mitxelenarekiko izandako atxikimendua ere, esate baterako, nabarmentzekoa iruditzen zaio, eta Mikel Zarate eta Rikardo Arregi ere garrantzitsuak izan zirela.\nGuztien premia izan zen. Zeren eta erresistentziak izan zituen prozesu hark. H letraren kontra zabaldu ziren kritikak geratu dira, esaterako, ezagunenen artean, baina gehiago ere izan ziren. Aurreiritziz eta susmoz betetako mataza bat nahasi zen kontrako mugimendu horretan. Egungo begiekin begiratuta, «oso serio hartzekoak» ez zaizkio iruditzen Perez Gazteluri kritikak, baina arrastoa utzi zuten sasoi hartan. «Mitxelenari ere, esaterako, agurra ukatu zioten lagun izandako batzuek, Errenterian bertan [sorterria zuen]». EAJkoa zen, eta alderdi barruan ahula zen batasunaren aldeko hautua. «Indar handiak zituen kontra. Hori gauza jakina da. Mitxelenak borroka egin behar izan zuen alderdi barnean. Baina oso garbi zuen nondik jo behar zen, eta iruditzen zait bere ospeak, hizkuntzalari eta filologo gisara zuen ospeak babestu zuela alderdi barruan». Irmotasunez jardun zuen: «Mitxelenak berak esaten du arrazoi biologikoei ere kasu egin behar zaiela, eta nik uste dut zubi lana ere egin zuela; alde batetik dago gizarte gazte horri erantzun nahi izatea, eta zaharrekin ere, aldi berean, moldatu behar izatea». Bat dator Azkarate: «Esaten da Mitxelenak asko sufritu zuela bere etxean, EAJ barruan, askok ez zutelako oso argi». Giro nahasi hura ulertzeko sasoiko euskarazko prentsa irakurtzea ariketa aski interesgarria iruditzen zaio: kritikak aski ohikoak ziren batasunaren eta haren sustatzaileen aurka.\nKontrakotasun hori ez zen berehala apaldu. 1980ko hamarraldi hasieran, Eusko Jaurlaritza eratu berritan, Hezkuntza Sailak ikastetxeetan zein euskara -eta zein euskaratan- irakatsiko zen erabakitzeko orduan, oraino asaldatuta oroitzen ditu Azkaratek batasunaren aurkakoak. «Oraindik bazebilen iskanbila, zer eredu hartu behar zen: bizkaiera, euskalkiak, batua...». Pedro Migel Etxenike orduko Hezkuntza sailburuari entzunak dizkio «zenbateko lanak» egin behar izan zituzten batasuna defendatzeko: «Ez dut esango batzokiz batzoki, baina...Hor ere Mitxelena funtsezkoa izan zen, alderdiko kide esanguratsua zen aldetik». Carlos Garaikotxeak gidatutako gobernua adorez aritu zela uste du: «Inflexio puntu horretan, balantza batuaren alde eraman zuten».


Sin categoría – Página 7 – Blog del CPEIP de Abárzuza\nEskolako haur, guraso eta irakasleok ZORIONAK ETA URTE BERRI ON opa dizuegu blog hau bisitatzen duzuen guztioi. Los niños/as, madres, padres y profesores/as de la Escuela os deseamos FELICES FIESTAS Y BUEN AÑO NUEVO a todos/las los que visitáis este blog.\nUdako atseden luzearen ondoren, gure eskola txikiak ateak zabaldu ditu berriz. Orain dela aste bete 2016-17 ikasturteari hasiera eman genion. Gaur eskolan ia denak geundenez, herriko plazan talde argazkia egin dugu. Eskolako haur, guraso eta irakasleok ongi etorria eman nahi diegu gure lagun berriei, Asier, Maider, Nur eta Ioneri eta euren familiei. Eskolan gustura …\nCuando los niños/as de la Txabola realizaron una tarea en inglés a la que llamamos «Give me five» para realizar un registro de las hortalizas que comían al día a lo largo de dos semanas y promover su consumo, a menudo aparecían comentarios de este tipo: «Me encanta, es la más rica», «¡Cómo me gusta!», «No …\nTailerretan ikasten eta disfrutatzen/ Disfrutando y aprendiendo en los talleres\nPor Kalen, en Sin categoría, Talleres\nA lo largo de todo el curso los niños/as de Educación Infantil y 1º de EP realizan una vez por semana unos talleres por los que todos/as pasan cíclicamente. Éstos fueron los de la segunda evaluación: Plástica: En el primer taller, confeccionaron con barro un pequeño recipiente; en el segundo, una vez seco, lo pintaron …\nexpresión artística, talleres ciencia, talleres cocina, vídeo\nLaister, otsailaren 15etik 19ra, biak barne, Nafarroako Haur eta Lehen Hezkuntzako ikastetxeetan aurrematrikulazio epea zabalduko da. Aurten Abartzuzako eskolan matrikulazio kanpainarako “Gurekin ikasi nahi?” leloa aukeratu dugu . Gurera hurbiltzeko eta landa eskola txiki batean ikasteak eskaintzen dituen aukerak deskubritzeko proposamena da. Eskolako ateak beti daude irekita. Zalantzak izanez gero, bertatik bertara nolakoa den ikusi …\nAtzo 750 lagun inguru elkartu ginen Lizarrako Polikiroldegian Pirritx, Porrotx eta Marimototsen ikuskizun berriarekin, «Amalur», disfrutatzeko. Giro aparta sortu zen! Gainera, ematen zuen guretzat espreski egina zegoela! Oraingo honetan, gure pailazoak eta lagunak (ardia, txerria, txakurra…) baserrian eta baratzean ari baitira! Amaiera aldera, Gareankideekin batera, Abartzuza eta Lezaungo guraso eta haurrak igo ziren, ikasturte honetan D …


Gil eta Vesgak irabazi dute Segurako dantza txapelketa — dantzan.eus\nHemen zaude: Hasiera › Hemeroteka › Gil eta Vesgak irabazi dute Segurako dantza txapelketa\nGil eta Vesgak irabazi dute Segurako dantza txapelketa\nBigarren postua, Bergarako Mikel Igartua eta Ibane Basetarentzat\nEpaimahaia bost dantza adituk osatu zuten, hain zuzen, Rafa Salaberria, Jesus Mari Garate, Izaskun Iturri, Gaizka Benguria eta Josean Atxukarrok. Irabazleek 55 punturekin lortu zuten garaipena. Bigarren sailkatuei 42 puntu eman zizkieten epaileek eta 41,50 hirugarrenei. Azken hiru urteetako irabazleek, Azpitarte anai-arrebek, ez zuten parte hartu atzoko saioan eta azken bi edizioetan bigarren egin duten Gil eta Vesga azaltzen ziren faborito garaipenerako eta pronostikoak bete egin zituzten. Zortzi aldiz parte hartu dute Segurako txapelketan eta atzokoan garaipena beraiena zela adierazi zietenean hunkituta igo ziren oholtza gainera sariak jasotzera.\nTxapelketa honetako sariek ere badute berezitasunik, Nestor Basterretxeak egindako trofeoa jasotzen baitute irabazleek eta, hiru aldiz jarraian irabaziz gero, dantzariek ordezkatzen duten Udala jabetzen da eskulturaz. Azpitarte anai-arrebek Azkoitiko Udalera eraman zuten iaz saria hiru garaipen lortu ondoren eta aurtengo trofeoa berria izan da, Basterrretxeak txapelketarako egiten duen zazpigarrena. Nestor bera Seguran izan zen atzo irabazleei trofeoa ematen.\nAtzoko lehiaketan 10 bikote aritu ziren dantzan oholtza gainean, horietatik 7 gipuzkoarrak eta 3 bizkaitarrak. Lehen aldiz parte hartu eta ongien sailkatutakoen-tzat eskaintzen den Gillermo Areizaga saria Sestaoko Karlos de las Heras eta Oroitz Bilbaok jaso zuten.\nGil eta Vesga, saria jaso ostean dantzan. /APREA


Semen ematea | Laguntza Bidezko Ugalketa Quirón\nZuk egiten duzu posible\nOrdainik ba al dago?\nEsperma-emaileak, prozesuak sortu dakizkioken eragozpen, traba eta prozesuan igarotako denboragatik, ordain bat jasoko du.\nNork eman dezake esperma?\nBorondatez eta irabazi asmorik gabe esperma bankura doazen gizonezko gazte eta osasuntsuek. Bertan, beraien esperma laginak utziko dituzte haurdunaldi bat lortzeko nahia duten bikoteei edo emakumeei laguntzeko.\n18-50 urte bitartean izatea.\nOsasun psikofisiko egokia eta jarduteko gaitasun osoa izatea.\nEmaileak eta haren familia hurbilak asaldura genetiko larririk edo herentziazko gaixotasunik ez izatea.\nHonelako herentziazko gaixotasunik ez izatea: asma, diabetea, epilepsia edo hipertentsio arteriala.\nHepatitis biriko, sifilis, herpes, giza immunoeskasiaren birus eta zitomegalobiruserako seronegatiboa izatea.\nOdol- eta esperma-kulturetan bakterioengatiko infekzio neurgarririk ez izatea.\nIzozketa gainditzeko behar diren ezaugarriak dituen esperma izatea.\nLegeak esperma-emailearen eta hartzailearen anonimatua bermatzen du.


Toki gehiagotara | Politika | Berria\nEAEko Ahal Dugu, Ezker Anitza-IU eta Equo Berdeak udal eta foru hauteskundeetan ere Elkarrekin Podemosen izenpean aurkeztuko dira\nEAEko Elkarrekin Podemoseko taldeetako arduradunak, atzo, Bilbon. BERRIA\n2019ko martxoak 16\nDuela lau urte, indar politiko sortu berria zen Ahal Dugu, eta orduko udal hauteskundeetan ez zen bere kabuz aurkeztu, tokian-tokian sustatutako plataformen bidez baizik. Forukoetara, aldiz, bere izenpean joan zen. 2016an eratu zuen Elkarrekin Podemos koalizioa, Espainiako Gorteetarako hauteskundeetarako, IUrekin eta Equorekin —Nafarroan Batzarrarekin ere bai— , eta EAEn aurtengo maiatzaren 26ko udal eta foru bozetara ere marka horrekin aurkeztuko dira. Atzo sinatu zuten akordioa Ahal Dugu-k, Ezker Anitza-IUk eta Equo Berdeek, Bilbon. «Euskal biztanleriaren aniztasuna beste inork baino hobeto islatzen du», adierazi du Lander Martinez EAEko Ahal Dugu-ko idazkari nagusiak.\n2015eko maiatzeko Arabako, Bizkaiko eta Gipuzkoako foru bozetako baturak kontuan hartuta, Ahal Dugu-k eta Irabazik —Ezker Anitza-IU, Equo eta Alternativa Republicana— %16,6ko babesa eskuratu zuten; hirugarren indarra, EAJren eta EH Bilduren atzetik. Urte bereko Eusko Legebiltzarrerako hauteskundeetan, %14,8 lortu zuen koalizio berriak —hirugarren indarra—. «Euskadi jada ezin da ulertu Elkarrekin Podemos ez badago», azaldu du Martinezek. Harentzat, ezkerreko politika egiteko indar «bereizia eta ezinbestekoa» da.\nIsabel Salud Ezker Anitza-IUko koordinatzaile nagusiak «justizia soziala, eta herrien arteko anaitasun eta elkartasun balioak» nabarmendu ditu. Equo Berdeen Koordinazio Mahaiko kide Stella Garciak ingurumenarekin lotutako politikak aldarrikatu ditu.\nUdal bozetan hiru probintzietako 50en bat udalerritan aurkeztea espero dute, handienetan.\nEH Bilduren proposamenak\nEH Bilduren Mahai Politikoak Espainiako Kongresurako eta Senaturako hauteskundeetako hautagaien proposamena egin du bilkideen artean, eta horiek gaur gauerdira arteko epea izango dute botoa emateko. Kongresurako Arabako zerrendaburua Iñaki Ruiz de Pinedo izatea proposatu du zuzendaritzak, Bizkaikoa Oskar Matute egungo diputatua, Gipuzkoakoa Mertxe Aizpurua, eta Nafarroakoa Bel Pozueta. Zerrenda osoaren proposamenaren berri eman du, halaber. Senaturako bozetarako buru izateko planteamendua: Arabakoa, Oihana San Vicente; Bizkaikoa, Arantza Gutierrez; eta Gipuzkoakoa, Gorka Elejabarrieta; Nafarroan, EH Bildu koalizioan aurkeztuko da Geroa Bai, Ahal Dugu eta Ezkerrarekin.\nPPtik, Javier Maroto Gasteizko alkate ohia izango da Arabako zerrendaburua Kongresurako bozetan. Espainiako PPko idazkariorde nagusia da gaur egun.\nEleaniztunen hiru gaitzak\nNBEk ebatzi du Gorka Lupiañez euskal presoa torturatu egin zutela


Matrikulazioa 2022-2023 | IPI Zaragueta Herri Eskola\nHasiera » IPI Zaragueta\nABAROMENDI 11, 20810 ORIO\nGuraso elkartea: gurasoak.zaragueta@gmail.com\nOrioko Zaragueta Herri Eskolako Hezkuntza Proiektua\nIkusi PDF-a (deskarga)\nEskuartean daukazun dokumentu hau Orioko Zaragueta Herri Eskolako Hezkuntza Proiektua da.\nZaragueta Herri Eskola Orioko ikastetxe publikoa da eta 2 urtetik 16 urte bitarteko neska-mutilen garapen osoaren aldeko lanean dihardu.\nGure eguneroko jardunak izaera eta ezaugarri propioak ditu. Guk dokumentu hau horien adierazgarri izatea nahi genuke.\nHezkuntza Proiektuak izaera bikoitza du: batetik, egiten den guztiaren oinarri izan behar du, eta bestetik, ikasturtez ikasturte egiten denari koherentzia eta orokortasuna eman behar dio. Gure eskolan gurasoak eta irakasleak ikasleen garapenean parte aktiboa gara, eta gure ekarpenak koordinatuta egoten dira. Beraz, dokumentu hau denon arteko lanaren ondorioa da.\nEskola bizirik dago eta horren adierazgarri dira urtetan egin diren berrikuntza-proiektuak eta irakasleen etengabeko formazioa. Baina berrikuntza eta proiektu guztiek oinarri sendoa behar dute eta Hezkuntza Proiektuaren helburu nagusia horixe da, egunero eraikitzen denari sendotasuna ematea: zer garen eta zertara joan nahi dugun azaltzen da hemen.\nLan honen bidez gure berri izan dezazun nahi dugu.\nGure ikastetxea 1972an sortu zen, Orion eskola berria eraiki zenean, Abeslari kalean. Bertan Orioko eskolaumeak bildu ziren, Aiakoekin batera. Eskolak Juan Zaragueta jaunaren izena hartu zuen, Orion jaiotako apaiz pedagogo, filosofo eta pentsalariaren omenez.\nEskola sortu zen garaian euskal gizartean aldaketa handiak ari ziren gertatzen eta eskolak ahalegin handia egin behar izan zuen egoera berrira egokitzeko: euskarazko irakaskuntza, pedagogia-berrikuntza, gurasoen partaidetza eskolaren kudeaketan...\nEgoera politikoak aukera eman zuenetik, Zaragueta Herri Eskolak bere lan-jarduna euskalduntzeari ekin zion, geroztik hori lortzea erronka handi bat izan da gure eskolarentzat. Artean irakaskuntza erabat gazteleraz ematen zen garaian, gure eskolak Gipuzkoako beste bostekin batera esperientzia bat jarri zuen martxan euskara sartzeko. Oso lan nekagarria izan zen, baina gurasoen indarrari esker, bidea ireki zen, aurrena euskara gai bezala emateko, ondoren Haur Hezkuntzan B eta D ereduak ezartzeko, eta azkenik D ereduko ikastetxe bilakatzeko.\nEuskara irakasteak berrikuntza pedagogikoa ekarri zuen berekin. Haurraren heziketaren inguruko azken pentsamoldeen ildotik lan egin zen: prestakuntza-ikastaro bereziak, Unibertsitatearen aholkularitza, arte- hezkuntzaren trataera berezia...\nHerriko kultur giroak ere antzeman zion eskolako lan-jarduera berriari: abesbatza, kultur txangoak, antzerkia... Kiroletan oso maila oneko taldeak izan zituen, saskibaloian eta atletismoan. Eskolako gelak herriko taldeei ireki zitzaizkien, irakastorduetatik kanpo: dantza taldea, musika-entsaioak, arabiera-ikastaroa, euskara erakusteko gau-eskolak...\n1983an ikastetxe berrira pasa ziren 3. mailatik gorako ikasleak, gaur egun dugun hondartza ondoko ikastetxera. Pixkanaka, ondorengo urteetan utzi ziren herri guneko bi eraikinak.\nEta hortxe jarraitzen dugu, ingurune paregabean, gure aurrekoek zabaldutako bidea eginez eta Orioko herriari kalitatezko euskal eskola publikoa eskaintzen.\nZaragueta Herri Eskola Orioko eskola publikoa da, eta, horregatik, Udalak ardura handia du eskolarekiko; baita, Hezkuntza Sailak ere, Euskal Herriko hezkuntza sarearen barruan eskola publikoa baita, berez, bere-berea.\nZaragueta herriarentzako eskola irekia eta hurbila da, tratu familiarra eta giro atsegina eskaintzen duena; eta ingurune zoragarrian kokatuta dago.\nEuskalduna: Gure ikastetxea, herria bezalaxe, euskalduna da, beraz euskara da gure eguneroko bizitzako eta ikasketetako hizkuntza nagusia. Eta, jakina, euskal kultura eta ohiturak bultzatzen dira. Gaztelera Lehen Hezkuntzako aurreneko mailan hasten gara lantzen. Hizkuntzen alderdi komunikatiboak lehenesten ditugu, batez ere txikienekin.\nInklusiboa: Ikasle guztiek beren gaitasunak garatzeko aukera izan dezaten, eskolak lantzen duen hezkuntza ikasleen ezaugarrietan oinarrituta dago, irakaskuntza-ikaskuntza prozesu egoki baten barruan. Premia bereziak dauzkaten ikasleen beharrei era egokian erantzuten saiatzen da.\nHezkidetzagilea: Hezkidetza naturaltasunez bizitzen ahalegintzen da, sexuagatik bereizketarik izan ez dadin, nork bere sexualitatea, eta besteena, onartzeko. Sexu-heziketako tabuak gainditzea eta hizkuntza ez sexistan heztea dugu helburu.\nAnitza: Pluralismoa bultzatzen duen eskola da, ume guztien izaera, iritziak eta agerpenak onartzen dituena. Ikasleek informazio mota ezberdinak modu objektibo batez jaso ditzaten saiatzen da, horrela, pertsona kritikoak heziz.\nBerritzailea: Eskolaren jardueran, irakasleen prestakuntza prozesu iraunkorra da. Irakasleek egokitzen joan behar dute, garatzen ari diren metodologietara, teknologia berrietara eta inguruko errealitate sozialera, eguneroko lanaren inguruan hausnarketa eginez, kalitatezko irakaskuntza lortzeko.\nEleaniztun: Etengabe garatzen ari den gizartean bizitzeko, bertako eta kanpoko hizkuntzak eskaintzen ditu. Ingelesa 4 urtetik aurrera lantzen da…\nAkonfesionala: Gure ikastetxea, ideologiari dagokionez, politika eta erlijio alorretan anitza da eta hala izan nahi du.\n• Ikasle guztiek bi hizkuntza ofizialak praktikan ezagutzea, eta euskararen erabilera bultzatzea. Era berean, eleaniztasunak dituen onurak antzematea eta hirugarren hizkuntzarekiko begirunea eta interesa sortzea.\n• Gizartean gertatzen ari diren aurrerapenak direla-eta, funtsezkoa da irakasleak etengabeko prestakuntza jarraitzea.\n• Gure herria, historia eta hizkuntza ezagutzea eta eskolakomunitate osoa haren partaide sentiaraztea.\n• Irakasleek, gurasoek eta ikasleek ikastetxearen kudeaketan parte hartzeko duten eskubidea sustatzea eta bermatzea.\n• Gizartean ematen diren zientzia-berrikuntzak eta teknologia - aldaketak lehentasunez tratatzea, ikasleen irakaskuntzaprozesuan integratuz.\n• Ikaslearen garapen eta nortasun integrala bermatzea: norbanakoarena eta soziala. Batetik, gaitasun eta jarrera kritikoa sustatzea, balore demokratikoetan oinarrituta. Bestetik, elkar-bizitzako baloreetatik abiatuz aniztasunaren errespetuan heztea (berdintasuna, elkartasuna...).\n• Norbere sexualitatea eta besteena onartuz, sexu-heziketako tabuak gainditzea eta hizkera ez sexistan heztea.\n• Errespetuzko jarreran heztea: bai pertsonentzat, bai ingurumenarentzat eta baita baliabideentzat ere.\n• Eskola inklusiborantz goazela kontuan izatea aldiro-aldiro. Eskolak, hezkuntza-komunitatea den heinean, bertako partaide guztiei beren gaitasunak garatzeko aukera ematea, inor baztertu gabe. Aniztasuna (edozein arlotan dela ere) aberastasun bezala bizitzea.\nGure pedagogia ildoa ondoko puntuotan oinarritzen da:\n• Saiatzen gara ikaslea bere dimentsio afektibo-emozionalean, sensorial- motorean, harremanezkoan eta kognitiboan garatu dadin. Txikitxikitatik alderdi afektibo-emozionalak baldintzatzen du haurraren garapena, horregatik lehentasuna du gure lanean.\n• Ikaslea aktiboki inplikatzen dugu bere ikaskuntza - prozesuan eta bera da jardueraren abiapuntua.\n• Adin desberdineko ikasle taldeen aberastasunaz baliatzen gara ikaskuntza prozesuan. Txikiek handiengandik ikasten dute, eta zaharragoak jabetu egiten dira dakitenaz gazteagoen aurrean, kontzienteagoak egiten dira.\n• Familiekin bat egiten dugu ikasleen garapen-prozesuan lagungarri izateko. Bestalde, familia osoa da protagonista eskolako bizitzan. • Lantzen diren gaien funtzionaltasuna zaintzen dugu. Gizartean dauden kezkak, ekarriz bat egiten dugu gaur egungo gizartearekin.\n• Ikaslea da bere garapenaren protagonista nagusia, eta irakaslea laguntzaile da ikaslearen ikaste-prozesuan eta garapenean.\n• Ikasteko era: ikerketa, manipulazioa, tresnak bilatzea, informazioa kudeatzea... Gaur egungo gizartean informazioa guztion eskura dugu eta irizpide garbiak eduki behar dira aukeratzeko garaian, horregatik iritzi kritikoa sustatzen ahalegintzen gara.\n• Elkarrekintzan sortzen diren gatazkak hitz eginez konpontzen ditugu. Elkarrenganako errespetua zaindu beharra, besteen ikuspuntuak ulertaraztea...\n• Lan kooperatiboak dituen onurak geureganatzen ahalegintzen gara; hau da, elkarrekin lan egitea, denon artean (nork bere ahalmenaren arabera) helburu jakinetara iristeko.\nDBH Zaragueta Herri Eskolan\n2013/2014 ikasturtetik aurrera Zaragueta Herri Eskola Gipuzkoako lehen ikastetxe publiko integratua (IPI) izango da. Gure ikasleek derrigorrezko hezkuntzaren hiru etapak: HH, LH eta DBH (2-16 urte) Orion eskola publikoan egin ahal izango dituzte.\nIKASTURTEKO EGINKIZUN PEDAGOGIKOAK\nZaragueta herri eskolako klaustroak, mintegi eta jardunaldietan parte hartuz, Curriculum berriaren proposamenen jarraipena egin eta aztertzeko barruko dinamika bat aurrera eramango du.\nHizkuntza Normalizazio Plangintzarekin jarraituko da non bat-bateko komunikazio ohiturak euskaraz bultzatzea eta euskararen erabilpena zabaltzea duen helburu.\nlngurumena: Kurtsoan zehar ingurumena maitatzeko eta babesteko proiektu ezberdinak landuko ditu.\nIRAKASLEGOAREN ETENGABEKO FORMAKUNTZA\nAzkeneko urte hauetan Eskolako irakaslegoak Urola-Kostako Berritzeguneko eta beste erakundeetako prestakuntza egitasmo ezberdinetan parte hartu du eta aurten ere Formakuntza Plangintzarekin jarraituko du.\nIkasturtean irakasleen formakuntza honako gai hauetan oinarrituko da:\nIKT ikastetxe eredua.\nAholkularia, orientatzailea, PT\nBaratza: baratzaren antolaketa ingurumen batzordeak eramango du.\nHonen helburua ez da produktuak saltzea, ikasleek nondik eta nola sortzen diren ikustea baizik.\nKonposta: eskolako hondakin organikoen kudeaketa. LHko 2. et 3. ziklokoek eta DBHko ikasleek konpostaren jarraipena aurrera eramango dute\nIngurumena: kurtsoan zehar ingurugiroa maitatzeko eta babesteko proiektu ezberdinak landuko ditugu.\nIdazleak eskolan: Irakurtzeko zaletasuna lantzeko asmoz idazle bat etorriko da eskolara.\nUdal Literatur eta marrazki lehiaketa: LH3tik DBH4 bitarteko ikasleek gure herrian antolatzen den literatur eta marrazki lehiaketan parte hartuko dute.\nHaur Hezkuntzako jolasak: euskarekiko jarrera egokiak bultzatzeko asmoz kantu eta jolasen zenbait saio antolatuko dira.\nArrauna: Lehen Hezkuntzako 5 eta 6. mailako eta DBHko ikasleek parte hartuko dute 6 saioko ikastaro trinko batean, Orioko Arraun Elkarteko laguntzarekin.\nHerri kirola: herri kiroletako Federazioarekin LH5 eta 6.mailakoentzat ekintzak antolatuko dira\nSurf: DBH3 eta 4koek egingo dute\nPadel-surf: DBHko ikasleak egingo dute\nKirol egokitua: egokitutatko ekintzak izango dira DBHkoentzat\nSexu heziketa: LH6 eta DBH2 eta 4ko mailetako ikasleek parte hartuko dute. Emagin taldeak lanketa egingo du DBH3-4ko ikasleekin maskulinitatea eta ahalduntzea lantzeko.\nKantu saioa: HH eta LHko ikasleekin hilean behin burutuko dira baina mailaka eta frontoian egingo dira.\nBide Heziketa: DBH4ko (DYAkekin lehen sorospenak) ikasleak arituko dira. DBH3-4koek teatroforumean parte hartuko dute\nAlkoholaren eta beste drogen inguruko lanketa: DBHko ikasleentzat antolatuko dira\nIrratia: eskolako ikasleek hilean behin irrati saio bat prestatuko dute. Aurkezleak LH4-6.maila bitarteko ikasleak izango dira.\nIpuin kontalaria: ipuin kontalari ingelesa etorriko da\nAzaroaren 25: "Emakumeen Aurkako Indarkeriarik EZ" lantzeko mankomunitateak antolatutako hainbat ekintzetan parte hartuko da\nMartxoaren 8: "Emakumearen Nazioarteko Eguna" lantzeko mankomunitateak antolatutako hainbat ekintzetan parte hartuko da\nMaiatzaren 17: "Homofobiaren Aurkako Nazioarteko Eguna" lantzeko mankomunitateak antolatutako hainbat ekintzetan parte hartuko da.\nTxangoak: Ikasleari eguneroko esparrutik ateratzeko aukera ematen diote, era honetara beste esperientzi ezberdinak bizi ditzan.\nIrtenaldi hauek helburu hauekin egiten dira:\nIngurua ezagutu, harremanak indartu eta ongi pasa.\nGairen bat sakondu.\nDerrigorrezko Hezkuntzak bi etapa ditu:Lehen Hezkuntza (LH) eta Derrigorrezko Bigarren Hezkuntza (DBH).\nGure ikastetxeak Haur hezkuntza etapa ere eskaintzen du.\nDERRIGORREZKO HEZKUNTZA SISTEMA\n2.zikloa ……….…8-10 urte\nZuzendaria: Ainhoa Zumeta Mendizabal\nIkasketaburua: Julen Barriuso Muñoa\nIkasketaburu albokoa: Ana Ilarramendi Matxain\nIdazkaria: Maribel Camacho Elizondo\n2. urte : Alazne Legazkue Zuasti\n3. urte : Leire Iruretagoiena Saizar\n4. urte A: Izaskun Azkue Aranguren\n4. urte B: Kristina Olasagasti Irizar\n5. urte: Marije Pikabea Atxega\n1. maila : Izaro Arruabarrena Goenaga\n2.maila A: Carmen Montoya Lamuedra\n2. maila B: Naroa Salaberria Gomez\n3. maila: Jokin Aznar Albisu\n4. maila A: Cristina Alberro Agudo\n4. maila B: Olatz Azkue Odriozola\n5. maila : Igone Mantzizidor Marko\n6. maila A : Txetxu Lete Bernardo\n6. maila B:Juanjo Zubizarreta Jimenez\n1. maila : Itziar Lopez Dieguez\n2. maila A: Miren Muxika Urtzelai\n2. maila B: Iosu Beristain Astigarraga\n3. maila: Belen Aberasturi Eizagirre\n4. maila: Susana Agirre Arregi\nHIPI: Iñaki Agirresarobe Arzallus, Eider Zuriarrain Bergara\nHezitzailea: Susana Urien Zumeta\nTerapeutika: Iurdana Kamio Irigoien, Aritz Baraibar Caballero, Julene Rodriguez\nAholkularia: Rosa Velez Cortes\nOrientatzailea: Olatz Iruretagoiena Manterola\nMusika: Eli Aldabaldetreku Etxeberria, Pablo Cepeda Gutierrez\nIngelesa: Ane Miren Fernandez Ostolaza, Leire Sagastibeltza Arroki, Oihana Gonzalez Gorostiaga\nGazte Literatura: Belen Aberasturi Eizagirre, Nerea Zabala Segurola\nGeografía eta Historia: Iñaki Larrañaga Arakama\nTeknologia: Iosu Beristain Astigarraga, Ainara Ezeizabarrena Alustiza\nBiologia-Geologia: Estitxu Aspiazu Carballo\nEtika : Garazi Aizpurua Gimenez\nFisika eta kimika: Susana Agirre Arregi\nEuskara eta literatura: Olatz Mitxelena Larreta, Miren Muxika Urtzelai\nInformatika: IKT arduradunak Itziar Lopez Dieguez, Esteban Larrañaga Uriguen\nGorputz hezkuntza: Esteban Larrañaga Uriguen, Itziar Lopez Dieguez\nMatematika: Ane Solaberrieta Mendez, Rikardo Uzkudun Eizmendi\nPsikologoa: Mª Jose Garmendia Txapartegi\nLogopeda: Karen Tejado Sanchez\nSukaldariak: Cristina Torre Larrañaga, Itziar Etxeberria Bereziartua\nJangela zaindariak: ldoia Uranga Lopez, Ana Illarramendi Iruretagoyena, Edurne Zubiaurre Otegui, M. Carmen Alberdi Guelaburu, Mª Carmen Egurza Aguirre, Begoña Azkue Usandizaga, Kontxi Sagarna Balerdi, Rosa Aramendi Eizaguirre eta Olaia Eizagirre Herrero\nZaintzako langilea: Iratz Urkizu Gaztañazpi\nGarraioa-jangelako zaindaria: Edurne Zubiaurre Otegui\nGarraio-Patioko zaintza: Mª Carmen Egurza Aguirre.\nGarbiketa: Marisa Tamayo Cambero, Javier Otxandorena Insausti eta Larraitz Lazkano Aldaz\nKontserje eta mantenua: Klaudio Etxeberria Esnal\nIkasturtekoa: 09:00- 12:30 eta 14:30- 16:00\nIrailean eta ekainean goizeko lan egunak : 09:00 – 13:00\nEgun hauetan ere, jangela zerbitzua izaten da eta garraioa 14:00tan irteten da eskolatik.\n2020/21 ikasturtean: 08:30-14:40\nHelbidea, telefonoa edota kontu korrontea aldatzen baduzue abisatu eskolan.\nHaurra gaixotzen bada eskolara abisatu. Haurrak gaixorik daudenean ez dute eskolara etorri behar, deskantsuarekin, etxean sendatu behar dute.\nMaterial kuota ikasleko ordaintzen da: 40€ izango da eta otsailean kontu korrontetik kobratuko dute.\nIrteerak: egun batekoak direnean ikasleek tutoreei dirua gelara ekarriko diete. Gaua kanpoan pasa behar den irteeretan eskolako kontu korrontean ordainketa egin beharko da eta agiria tutoreei ekarri irteera egin aurretik. Eskolako kontu korronte zenbakia: 2095 5381 18 10600784\nIKASTETXEKO SEGURTASUNA ETA OSASUNA\nEgoki hornituriko botikina daukagu behar denerako.\nZuen seme edo alabak eskola ordutan botikaren bat hartu behar izanez gero, medikuaren idatzia ekarri behar du. Bertan azalduko da zein botika, zenbat eta noiz hartu behar duen ondo zehaztuta.\nArretaz zainduko dira eragile kutsatzaileak, hala nola, zorriak, odol jarioak birusak... Baita eskolako garbitasuna, alderdi honetan izan dezakeen ondorioengatik.\nCovid19 dela eta, jarraitu beharreko kontingentzi plana zehaztu da. Eskolak Osakidetzarekin koordinazio zuzena du eta ESI (Erakunde Sanitario Integratua) talde bat egokitu zaio. Talde honek zehazten du jarraitu beharreko ildoa. Protokoak markatzen duen moduan eskolan isolamendu gela sortu da.\nOsakidetzaren planaren barruan 6 eta 16 urteko ikasleei dagozkien errebisioa, eskolan bertan egingo zaie. 4 urtekoei berriz, ikusmenaren frogak pasako zaizkie.\nExtintore, desinfektazio eta desratizazio kontrolak udalak bere garaian egin ditzan zainduko da.\nZARAGUETA HERRIARENTZAKO ESKOLA IREKIA ETA HURBILA DA,\nTRATU FAMILIARRA ETA GIRO ATSEGINA ESKAINTZEN DUENA.\nMundura zabalik gaude, etxeko goxotasunetik.\nMila kolore jasotzen dituen hori kolorekoak gara, bakarrak.\nItsasoko kresalak bustitzen gaitu.\nGau eta egun, Zaragueta euskaldun!\nHaurren beharrei egokitutako espazio eta zerbitzuak.


Euskararen Nazioarteko Eguna ospatzeko 120 ekitaldi baino gehiago antolatu dira Donostian\nActualizado 24/11/2021 17:13 CET\nEuskararen Nazioarteko Eguna ospatzeko egitarauak antolatu dituzte Donostiako 15 auzotan, eta asteazken honetatik abenduaren 5era bitarte 120 ekitaldi baino gehiago antolatuko dira hiri osoan barrena.\nAieten, Altzan, Amaran, Amara Berrin, Antiguan, Añorgan, Egian, Grosen, Ibaetan, Igeldon, Intxaurrondon, Loiolan, Loiolako Erriberan, Martutenen eta Parte Zaharrean egitaraua antolatzera animatu direla esan du Jon Insausti Kulturako eta Euskarako zinegotziak.\n"Auzo horietan batzordeak sortu dituzte egitaraua prestatu eta aurrera eramateko. Guztira, 65 bat eragile aritu dira lanean auzoetako egitarauak antolatzen eta kopuru garrantzitsua da oso", nabarmendu du.\nJarduera horiek guztiak ezagutzera emateko auzo bakoitzeko egitarauarekin eskuorriak eta kartelak argitaratu eta banatzeaz gain, informazioa eskuragarri egongo da www.donostiaeuskaraz.eus webgunean.\nHorrela, ekitaldi sorta zabala eta anitza prestatu da egunotarako, hala nola kultur ekintzak (antzerkiak, liburu irakurketak, kantu birak, bertso saioak, zinema emanaldiak, kontzertuak), erabilera sustatzeko egitasmoak (mintzalaguna, mintzodromoak, mahai jokoak euskaraz), haurrentzako jarduerak edota familian egitekoak (pailazoak, bisita gidatuak eta abar).\nEkintza horietatik guztietatik zenbait nabarmendu ditu Euskarako eta Kultura zinegotziak: "Intxaurrondon, Pirritx, Porrotx eta Marimototsen 'Kuikui' ikuskizuna; Andoni Ollokiegiren kontzertua Ibaetan; San Telmoko 'Euskal Sustraiko jende izenak...' erakusketaren harira antolatuko diren hitzaldiak; Antigua, Martutene, Loiola edota Parte Zaharrean egingo diren bertso saioak".\nBestalde, euskararen erabilerarekin lotuta, haurrekin harreman zuzena duten helduen hizkuntza praktiketan eragin eta euskara gehiago erabiltzeko egitasmoa martxan da Donostian abenduaren 5a arte. Ekimenaren helburua da haurrekin maiz egoten diren helduen hizkuntza praktiketan eragitea (guraso, hezitzaile, zaintzaile eta abar).\nInsaustiren esanetan, "sarritan haur eta gazteen hizkuntza portaerak ditugu jomugan, baina ez gara konturatzen euskara dakigun helduon hizkuntza ohiturak ez direla batere eredugarriak. Horri erreparatu nahi diogu ekimen honen bitartez".


Elkarlaneko kontsumoa: jakin beharreko guztia\nElkarlaneko kontsumoa: jakin beharreko guztia ...\n2020/08/21 Ekintzaileak Crowdfunding Bizkaia\nTeknologia berrien zabaltzeak praktika ekonomiko berriak ekarrarazi ditu. Horietako bat, ekonomia digitalarekin bereziki lotura handia duena, elkarlaneko kontsumoa da. Pertsona bi edo gehiago harremanetan jartzean datza aldez aurretik ezarritako ondasun eta zerbitzuen hartu-emanerako, orokorrean plataforma birtual baten bidez. Airbnb, Blablacar edo Uber elkarlaneko kontsumoan oinarritutako enpresen adibide izango lirateke.\nJarraian honi buruzko informazio gehiago eskaintzen dizugu, estatu mailako inbertsioaren munduan ardaztuz, eta joera honekin bat egiteko behar duzun guztia azaltzen dizugu.\nZer da elkarlaneko kontsumoa?\nOrain arte ezagunak ziren kontsumo ohituren aurrean aukera berria proposatzen duen praktika ekonomikoa da. Kontsumitzaileak jada ez dira izaki isolatuak, horren ordez sare interaktiboa osatzen dute Bestalde, kasu askotan, ondasun eta zerbitzuak eskaintzen dituzte, salerosketa plataformetan gertatzen den bezala.\nBeste alde batetik, elkarlaneko ekonomia aldez aurretik ezarritako hartu-emanak baino askoz gehiagotan datza. Eskaintzen dituen aukerarik interesgarrienetariko bat crowdfunding edo elkarlaneko finantziazioa deritzoguna da. Inbertitzaile askoren ekarpenen bidez proiektu baten finantzaketan oinarritzen da. Legezko pribatutasun eta segurtasun berme guztiak izateko, egokiena inbertsio mota honetan adituak diren plataformez baliatzea da, kasurako Crowdfunding Bizkaia, administrazio publiko baten lehen crowdfunding plataforma.\nElkarlaneko ekonomiak, beraz, ekintzailetza bultzatzeko sekulako laguntza suposatzen du. Aldi berean, elkarlaneko ekonomiari esker, herritarrek bere inguruneko produkzio eta enpresa-sarean zuzenean parte hartu dezakete. Azken puntu hau sendotzeko, Crowdfunding Bizkaian berrikuntza teknologiko zein sozialeko proiektuen kudeaketa aukeratu dugu.\nElkarlaneko kontsumoaren eta crowdfundingaren arteko erlazioa\nCrowdfundinga finantziazio tradizionalaren alternatiba da, lankidetzazko finantzaketarako agertoki berri bat planteatuz, pertsona askoren ekarpen txiki edo handietan oinarritzen baita. Elkarlaneko kontsumoan bezala, proiektuak finantzatzeko ohiko tresna bezala gero eta indar handiagoa hartzen ari duen metodo honek, onura pertsona askoren artean banatzen dela onartzen du. Era berean, ekarpenak egiten duten pertsona guztien artean arriskua banatzean, murriztu eta minimizatu egiten da bakoitzaren arriskua.\nElkarlaneko kontsumo adibideak\nBai estatu mailan bai Europa mailan, elkarlaneko kontsumoak kontuan hartzeko moduko eragina izan du. Lehenago aipatutako adibideez gain, elkarlaneko kontsumotik sortutako proiektu arrakastatsu ugari aurki ditzakegu, ondasun eta zerbitzu eskaintza handia suposatzen dutelarik.\nElkarlaneko kontsumoaren aniztasuna azpimarratzeko, hona hemen adibide batzuk:\nEtsy lineako nazioarteko merkatu bat da non mundu guztiko pertsonak produktu bereziak egin, saldu, erosi eta bildumatu ditzaketen. Wallapop-ek eta antzeko enpresek ez bezala, Etsyk sortzaile independenteak bultzatzen ditu, bere gunean eskaintzen diren elementuak produktuak diseinatzen eta garatzen denbora inbertitu duten pertsonen proiektuak eta produktuak direlarik. Gainera, Etsyren berezitasuna biltegirik ez duela da, bakarrik milioika pertsonak saltzen baitituzte produktuak haiek errazten duten prozesuaren bidez eta azken eroslea sortzaileekin konektatuz. Honi esker, Etsyk Googlen bilatu aurretik zuzenean plataforman sartzen diren erabiltzaile gatibuak lortu ditu, eta, gainera, sortzaileen salmentak monitorizatzen ditu bere mugikorreko aplikazioaren bidez. Saturazioa da alor negatiboa: Statistaren datuen arabera, 2.1 milioi salmenta daude 54 milioi erabiltzailerekin. Horregatik, normala da Etsyn sartzen diren sortzaile berriei epe laburrean bezeroak aurkitzea zaila egitea.\nScreenly crowdticketingean oinarritutako plataforma da, proiekzioak banatzeko modu berri eta komunitarioa. Elkarlaneko erreserba sistemaren bidez, zinema-aretoetan eskaripeko edonori zinema-proiekzio bat antolatzeko aukera ematen du. Screenly izeneko tresna honen bidez, ikusleak ekitaldien sustatzaile bihur daitezke, eta ikusi nahi dutena ikusteko antolatu, eta sortzaileek, banatzaileek eta erakusketariek zinema-aretoetan banatzeko modu berriak aurkitu ditzakete, baita publiko berriak ere. Gaur egun, munduan crowdticketinga sustatzen duten zazpi edo zortzi bat plataforma daude, zinema banatzeko eta kontsumitzeko modu berria, garai berrietara egokitua.\nSocial Car SL 2011n sortu zen Bartzelonan, “car sharing”-a egiteko helburuarekin. Gaur egun, denbora-tarte jakin batean autoa alokatu nahi duten auto-jabeak eta mugitzeko autoa behar duten gidariak konektatzeko aukera ematen duen plataforma da. Pertsona batzuek autoa oso gutxi erabiltzen dutelako eta jende askok ibilgailua alde batera utzi behar duelako baina, batzuetan, pixka bat ordaintzeko prest egongo lirakete autoa erabilgarri izateagatik sortzen da bitartekari-lana egiten duen plataforma hau. Jabearentzat onuragarria izan daiteke errentagarritasun bat ateratzea asko erabiltzen ez duen auto baten truke, eta honen errentariarentzat, renting enpresak Socialcar baino askoz garestiagoak dira. Truke-prozesua egiteko, nahikoa da weborrian erregistratzea, eskaintza edo eskaera argitaratzea eta datuak, giltzak eta gainerakoak trukatzea. Hala ere, egia da, orobat, jabeak hirugarrenentzako aseguru bat sinatu behar duela, lehendik ez badu, eta 10 urtetik gorako ibilgailuak ez direla onartzen truke horietan.\nZer egin behar dut elkarlaneko kontsumoan aritzen hasteko?\nLehenago azaldu dugunez, elkarlaneko ekonomian hasteko nahikoa da ondasun edo zerbitzuen hornidura edo kontsumoarekin hastea. Hemendik aurrera, parte-hartu nahi dugun hartu-emanetan oinarritzen den plataforma bat baino ez dugu aurkitu behar, bakoitzak bere xehetasunak dituelarik.\nCrowdfunding Bizkaia, Bizkaiko Foru Aldundiko plataforma izanik, bai inbertitzaileentzako bai sustatzaileentzako bermea suposatzen du.\nZure proiektua Crowdfunding Bizkaian argitaratzeko beharrezkoa den guztia ikusi, eta ezagutu une honetan aktibo ditugun proiektuak.


Gari Otamendi — dantzan.eus\nHemen zaude: Hasiera › Komunitatea › Gari Otamendi\nAndy Warhol tradiziozalea\nLeonardo da Vincik Mona Lisa koadro ezaguna margotu zuen XVI. mendean. Pinturaren eta artearen mugarri handietako bat da. Gure kulturaren ikonoa oraindik ere. Originala Louvren dago, eta guztiok bertatik bertara ikusi ez badugu ere, ondo asko ezagutzen dugun irudia da. Gizateriaren sormenaren gailu...\nSorkuntzari eta arte garaikideari buruzko hausnarketa interesgarri bat egin zuten duela zenbait urte Espainiako telebista nazionalean Muchachada Nui saioan. Ferran Adriari buruzko parodia bat zen. Aktore batek jokatzen zuen sukaldari katalanaren papera. Esketxaren amaieran, esnea eta kakao-hautsa...\nDuela ehun bat urte-edo, Albert Einsteinek erlatibitatearen teoria ezaguna formulatu zuen. Espazioa eta unibertsoa azaltzeko hainbat hipotesi bota zituen. Teoria osatzeko, grabitazio-uhinak aurkitzea falta zen. Duela gutxi aurkitu dituzte zientzialariek, eta egon badaudela badakigu. Duela hogei ...\nDatorren uztailean egingo da Amerikako Estatu Batuetako Boise hirian Jaialdi . Euskal diasporako ospakizun handiena da ziur asko. Bost urtean behin egiten da Idahoko hiriburuan, eta aurten ere mundu osoko milaka euskaldun elkartuko dira han, lau eguneko festa erraldoian. Euskal Herriko zazpi pr...\nPlazera sakrifizioaren ordez\nJoan zen apirilaren amaieran Hik Hasi aldizkariak antolatutako Herri hezitzailea, eskola herritara jardunaldian Leo Pahkin, Finlandiako Hezkuntza Kontseilu Nazionaleko ordezkariak mundu osoan eredugarritzat hartzen den Finlandiako hezkuntza-sistemaren gakoak azaldu zituen. Finlandian edukiei...\nSormena transpirazio-lana da\nEuskal dantza tradizionala zaharkituta eta agortuta dagoela diote askok sarritan. Ez da gaur egungo gizartearen parametroetara egokitzen. Dantza modernizatu beharra dago. Sorkuntza berriak omen dira soluzioa. Modernizazioa. Dantza berritu beharra. Mantra baten modukoak bihurtu dira dantzario...\nIzan liteke fandango bat sentsuala? Eztabaida hori izan nuen aspaldi ikastaro bateko partaide batekin. Haren ustez, ezinezkoa zen trikitixaz edo txistuz lagundutako fandangoa eta arin-arina dantza xalo, azukretsu eta folklorikoa baino askoz gehiago izatea. Sentsuala izateko, merengea dantzatu behar...\nZein da dantzaren funtzio politikoa?\nAntton Lukuk iazko abenduan Donostian emandako hitzaldi baten harira , azken boladan askori entzun eta irakurri dizkiot dantzaren izaera politikoari buruzko hausnarketak. Aritz Ibañez eta Xabier Etxabe dantzariek testu oso interesgarriak idatzi dituzte Dantzan.eus webgunean, eta Info7 ...\nGuillermo Altuna dantza-maisua hil da\nAtzo hil zen, 86 urterekin, Guillermo Altuna, Añorgako dantza-maisua. Joan zen mendeko 50eko hamarkadan Añorgako Dantzariak trebatzen aritu zen, eta berak hartu zuen 1926tik Añorgan irakasten ari izandako Pujana aita-semeen lekukoa. Kandido Pujanaren azken taldeko ikaslea izan zen Guillermo, eta...\n« Aurreko 10 elementuak Hurrengo 10 elementuak » 1 2 3 4


Thenailles - Wikipedia, entziklopedia askea.\nBraye-en-Thiérache, Harcigny, Hary, Landouzy-la-Cour eta Vervins\n117 (%53.2) 103 (%46.8)\nThenailles Frantziako udalerri bat da Aisne departamenduan dagoena, Frantzia Garaia eskualdean. 2013an 252 biztanle zituen.\n2007an udalerrian erroldatutako biztanleak 258 ziren. Familiak 104 ziren, horien artean 28 pertsona bakarrekoak ziren (20 bakarrik bizi ziren gizonak eta 8 bakarrik bizi ziren emakumeak), 32 seme-alabarik gabeko familiak ziren eta 44 seme-alabarik gabeko bikoteak ziren.\n2007an 113 etxebizitza zeuden, 103 familiaren etxebizitza nagusia ziren eta 9 bigarren erresidentzia ziren. Etxebizitza guzti hauek 111etxeak ziren. 103 etxebizitza nagusietatik 90 bere jabearen bizilekua ziren, 7 alokairuan okupaturik zeuden eta 6 doan lagata zeuden; 1ek gela bat zuen, 6 etxek bi zituzten, 13 etxek hiru zituzten, 26 etxek lau zituzten eta 58 etxek bost zituzten. 84 etxek euren parking plaza propioa zuten azpian. 42 etxetan ibilgailu bat zegoen eta 48 etxetan bat baino gehiago zituzten.\nThenailles udalerriko biztanleria-piramidea 2009an .\n2007an lan egiteko adina zuten pertsonak 172 ziren, horien artean 123 aktiboak ziren eta 49 inaktiboak ziren. 123 pertsona aktiboetatik 108 lanean zeuden (64 gizon eta 44 emakume) eta 15 langabezian zeuden (5 gizon eta 10 emakume). 49 pertsona inaktiboetatik 9 erretiraturik zeuden, 21 ikasten zeuden eta 19 "bestelako inaktibo" gisa sailkaturik zeuden.\n2009an Thenailles udalerrian 107 unitate fiskal zeuden, 261 pertsonek osaturik. Pertsona bakoitzeko diru-sarrera fiskalaren mediana urteko 15.556 euro zen.\n2007an zeuden 4 komertzioetatik, 1 ibilgailuen saltze eta konpontze enpresa zen, 1 finantziazio enpresa zen eta 2 zerbitzu enpresak ziren.\n2000. urtean Thenailles udalerrian 25 nekazaritza-ustiategi zeuden, 1.210 hektarea erabiltzen.\nVervins (2,8 km)\nHary (3,5 km)\nHarcigny (4,0 km)\nLandouzy-la-Cour (4,2 km)\nBraye-en-Thiérache (4,7 km)\nFontaine-lès-Vervins (4,8 km)\nLa Bouteille (5,0 km)\nGronard (5,2 km)\nBurelles (5,4 km)\nGercy (5,5 km)\nPlomion (5,8 km)


Joxemi Zumalabe Fundazioa – Euskal Herrian bestelako jendarte-eredu baten alde lanean ari diren Herri Mugimenduak laguntzea, horixe izan da Joxemi Zumalabe Fundazioaren helburua sortu zenetik. Euskal Herriko herri ekimen, talde eta mugimenduek egiten duten ekarpen sozial eta politikoa ikustarazi, sendotu eta merezi duen errekonozimendua ematea alegia.\nGure Garaian irratsaioa\nMemoria kolektiboa lantzen duen irratsaio berria jada entzungai, gure webgunean eta Arrosa irrati sarean.\n"Alarma egoera ikusmiran...\n... Oinarrizko eskubideen murrizketak eta horien eragina herri mugimenduen jardunean" gida jada eskuragarri.\nHerri mugimenduen tresna kutxa\nHerri mugimenduentzako baliabideak elkartrukatzeko gune birtual praktiko bat\nBiltokia nola erabili?\nEsperimentazio espazioaren ikasturte honetako azkeneko saioa egin genuen astelehenean Lezon. Txerrimuño ezagutzeko aukera eman zigun bertan egiteak, eta duela 37…\nAste Nagusiaren prestaketa betean daudelarik, barne-funtzionamenduari begira jartzeko parentesia egin dute Bilboko Konpartsek Euskal Herriko herri mugimenduetan aliantza espazio handienetakoa…\nGeure kolektiboko bilerak… zelan prestatu eta bideratzen ditugu? Egiteko moduari zer nolako balio politiko ematen diogu? Atzokoan bigarren urteurrena ospatu…\nTweets by JoxemiZumalabe


Une bereziak marrazki bihurtu dituena - Kultura - Berria\nPERTSONAIA. Jon Zabaleta\nUne bereziak marrazki bihurtu dituena\nOrain eskolak ematen ditu Jon Zabaleta marrazkilariak (Hernani, 1950). «Uste dut esan behar nuena esan dudala», aitortu zion BERRIAri, 2012ko maiatzean. Baina azkeneko 40 urteotan ehun liburutik gora hornitu ditu irudiz, komikietarako pertsonaiak sortu ditu, eta baita egunkarietarako zintak ondu ere. Bada, Euskal Editoreen Elkarteak, Euskal Idazleen Elkarteak, Euskal Irudigileen Elkarte Profesionalak, Euskal Itzultzaile, Zuzentzaile eta Interpreteen Elkarteak eta Galtzagorri Haur eta Gazte Literaturaren Elkarteak banatutako Dabilen Elea saria jasoko du hilaren 18an. Liburugintzaren alorrean ibilbide bat egin duen sortzaileari ematen zaio aitortza gisa, eta, 2008an eratu zutenetik, Xabier Olarra (2013), Joxe Azurmendi (2012), Mariasun Landa (2011), Itxaropena inprimategia (2010), Joan Mari Torrealdai (2009) eta Antton Olariaga (2008) izan dira hautatuak.\nZabaletak dio une oso bereziak bizitzea tokatu izan zaiola, eta horietako bakoitza bere marrazkietan islatzen ahalegindu dela. Haren familian gertatutako atsekabe baten ondorioz, «eldarnio batean» bizi izan zen urte askoan. «Eta eromen hark nire sormenari lagundu zion».\nDelineatzaile ikasketak egin zituen aurrena, eta gero Debako Arte Eskola esperimentalean osatu zuen bere prestakuntza. 1973an hasi zen liburuak ilustratzen —haur eta gazte literaturakoak zein didaktikoak—, eta, esaterako, Anjel Lertxundik, Mariasun Landak, Bernardo Atxagak eta Juan Kruz Igerabidek aitortu izan dute bere sormena. Gainera, zinta grafikoak, komikiak eta beste ere diseinatu ditu, eta hainbat aldizkari eta egunkaritan argitara eman: Euskadi Sioux, Zeruko Argia, Egin, Euskaldunon Egunkaria, Ipurbeltz...\nEuskal Liburuaren Gaua ekitaldian jasoko du saria, hilaren 18an, Donostiako Viktoria Eugenia antzokiko Klub aretoan (19:30).


Ikusmena eta sormena lantzeko proiektu txikiak - Edikeus\nby Batirtze Arrien | Aisialdia, Argazkilaritza | 0 comments\nJaiotzean, ikusmena da zentzumen guztietatik gutxien garatu duguna. Honen eboluzioa aldiz, bizitzaren lehenengo asteetan ematen da era oso azkar batean. Ez gara “ikusten” jaiotzen, baizik eta “ikusten ikasteko gaitasunarekin”. Heldutasun bisualak, garapen neuronal eta motrizitatearekin lotura estua du.\nZentzumen bisualaren garapenean, hazkuntzak eta ingurumenarekiko esperientzia ezberdinek eragin zuzena dute umearengan. Horrela, umea, bere autonomia eta zentzumenak garatzen doan heinean, bere garapen bisuala ere bilakatzen eta egokitzen joango da, hau da, umeak bere inguruko baldintzei erreparatuz ikasten du ikusten.\nGuzti honek, zentzumen bisualaren garapen biologikoarekin lotura du eta ume bakoitzak bere erritmoa eta kapazitatea izango du hazten doan heinean. Hala ere, zentzumen bisuala, beste zentzumenen modura, arlo artistikoan ere garatu daiteke.\nAriketa desberdin eta dibertigarri batzuei esker, umeei euren begirada arlo artistiko batean hezteko modua irakatsi ahal diegu, horrela irudi izugarriak sortzeko gai izango dira; argazkilaritza adibidez.\nCollage bat sortu:\nIzugarrizko tresna da, ez bakarrik umeek irudi berriak sortzeko beste irudien zatiak erabiliz libreki, baita, zeharka, irudi ezberdin asko bistaratzeko ere eta beraiengandik arreta gehien deitzen dizkien xehetasunetan erreparatzeko eta beraien lanerako baliagarriak direnak hautatzeko. Horrela, irudi berria sortzeaz gain, argazki ezberdinak aztertzea eta aukeratzea lortuko dugu ariketa dibertigarri bat egiten duten bitartean.\nEz du axola umeak irakurtzen dakien edo ez. Komikiak aukera paregabea dira istorio bat irudien bitartez ulertzeko. Oso dibertigarriak, laburrak(orokorrean), anitzak eta dinamikoak dira eta gure begirada hezten lagunduko digute. Komikiek irudien bitartez istorio izugarriak kontatzeko berezitasuna dute, eta hori da argazkilari guztiek lortu nahi dutena, baina onenek baino ez dutena lortzen. Komiki bat irakurtzea, argazkilaritza modu dibertigarri batean irakurtzea da umeentzat.\nOso interesgarria da marrazkien bitartez umeen garapena ikustea; apurka-apurka gorputzeko atal desberdinak nola ezagutu eta marrazten dituzten ikustea, familia, klima…Beraien garapenaren inguruko gauza asko kontatzeko aukera ematen diete egiten dituzten marrazkiek. Guk, marrazten duten bitartean, konposatzen ere irakatsi ahal diegu.\nAdibidez: orriaren erdi erdian kokatzen den, zoruaren gainean, etxe bat marraztuko dugu. Lehenengo, marrazki honi orri zuri bat itsatsiko diogu azpian; horrela, umeak lorategi bat marraztuko du honek dituen elementu guztiekin (loreak, animaliak, zuhaitzak…). Gauza bera egin ahal izango dugu etxearen gainean orri zuri bat jarrita, eta horrela zeruko elementuz osatutako marrazki guztiz desberdin bat sortzen jarriko dute beraien arreta guztia. Helburua, elementu berdina erabiliz, kasu honetan etxea, guztiz ezberdinak izango diren bi marrazki lortzea da.\nArgazkiak ateratzen ikasteko, argazki asko eta asko atera behar dira. Horretarako, umeentzako espresuki diseinatutako kamera bat edo guk erabiltzen ez dugun mugikor zahar bat erabili ditzakegu. Umeei izugarri gustatzen zaie argazkiak ateratzea, eta argazki berriak ateratzen dituzten bakoitzean, zein objektu desberdinetan jartzen duten arreta ikusi ahal izango dugu. Lehenengo ikusten duten guztiari aterako dizkiote argazkiak, inongo ordenarik gabe eta argazki asko errepikatuz. Aurrerago, beraien arreta deitzen duten gauza txikiak ateratzen hasiko dira, eta ondoren erretratuak ateratzen hasiko dute, guri keinu desberdinak egiteko eta eurek nahi duten eran jartzeko eskatuz.\nBeraien argazkiak erakutsiko dizkigute eta oso garrantzitsua da guk momentu horretan interesa erakustea, zeintzuk diren gehien gustatzen zaizkigunak adieraztea eta denon artean gehien gustatu zaizkigunak inprimatzea. Modu honetan, egiten duenari garrantzia emateaz gain, politenak nabarmenduko ditugu, hau da, hoberen egin dituenak. Bere argazkien Albuma sortzea argazkilaritza ikasteko beste ariketa apropos bat da.\nUmeek irudimen eta sormenerako ahalmen ikaragarria dute, baina kontutan izan behar dugu beraientzat ariketa dinamikoak, laburrak eta dibertigarriak izaten direla beti erakargarrienak. Ariketa bakar bat behin eta beriro errepikatzera ekiten badugu, ariketa astun eta aspergarria bilakatu dezakegu, beraz, ume bakoitzaren erritmoa errespetatuko dugu beraien ariketa bakoitzean duten interes hori ez agortzeko.\nIkastea eta ondo pasatzea lortuko dugu momentu interesgarri eta dibertigarri txiki hauekin.\nHoni buruz Batirtze Arrien\nBatirtze dut izena, ta Gernika bizilekua. Nire bizitzako hirugarren hamarkadari amaiera ematen ari naiz, baina laugarrena hartzeko beti gogotsu! Izan ere, hori da nire bizitzako filosofia, denari gogotsu eta ilusioz ekitea. Filosofia honen barne nire bi alabek funtsezko indar eta papera dute. Nik beraiei bizitzen irakasten su aritu arren, beraiek dira niri bizitza gogoz hartzen erakusten didatenak. Ditudan zaletasunen artean, argazkilaritza nabarmenduko nuke. Bizitzako momentu bereziak betirako gorde ahal izateko modu perfektua da. Bestalde, kirolari ere garrantzia ematen diot, bizitza osasuntsuari bezela, ta beste gauza askoren artean arraunean aritzen naiz. Azkenik, nekazaritza munduan nire lehen lantxoak egiten hasi naiz, Gernikar on baten azalean\nZelan sortu familiako baratze ekologiko bat - 2017/08/17\nIkusmena eta sormena lantzeko proiektu txikiak - 2016/07/07


2018ko azaroaren 09an\t| 20:00ak\nSortzailea eta ekoizlea: Raúl Madinabeitia\nZuzendaritza eta dramaturgia: Jesús Arbues Biec\nInterpreteak: Adriana Salvo (aktorea), Maite Itoiz (ahotsa, harpa, lautea, perkusioa), Arantza Lorenzo de Reizabal (organo eramangarria, spinetta), Ayla Losada (violontxeloa, biola da gamba, bihuela arkuduna), Iraide Ansorena (perkusioak)\nIkuskizun diziplina anitza da; musika zuzenean, aktorea, irudien efektuak eta beste. Horren bidez, emakume errenazentista handi bati lotuko gatzaizkio eta, era berean, egungo emakumeaz mintzatuko zaigu. Horra garaia eta pertsonaia, metafora gisa: aldaketaren alde borrokatu zen emakume baten garaia. Tolerantzia handikoa, kultur heziketa apartekoa, sentiberatasuna, eta garai hartako zientzia, poesia, filosofia eta erlijio arloko abangoardiako mugimendu guztiei laguntzeko ahalegina; horra hor zergatik esaten den Margarita Nafarroakoa “Frantziako Errenazimenduaren Medizis” izan zela.


Caravantur – Irunero\n2021(e)ko maiatzak 21 No Responses\nAutokarabanekiko, camperekiko eta furgonetekiko interesa oso handia da. Kalkuluen arabera, Euskadin 700 ibilgailu inguru matrikulatzen dira urtean.Ez da harritzekoa, beraz, maiatzaren 21etik 23ra Ficoban egingo den Caravanturren bosgarren edizioari erakusketariek eman dioten erantzun ona. Azokarako sarrera eta aparkalekua doakoak izango...\nCaravantur 2020k agerian utzi du euskal publikoak caravaning sektorearekiko duen interesa. Hiru egunetan, autokarabanak eta landazabalak saltzeko 20 eragiketa baino gehiago sinatu dituzte, milioi bat euro inguruko balioarekin. Zifra horiek areagotu egin daitez...\nCaravantur asteburu honetan ospatuko da, udaberrian Alarma egoera zela-eta datak aldatu behar izan ostean. Euskadiko hitzordurik Camperrena Ficobara iritsiko da ostiral honetan, erakusketa-eremua berregituratuta, COVID 19ren aurreko segurtasun-protokoloari jar...


Osasun Sailak areagotu egin ditu COVID-19aren aurkako txertaketa-puntuak eta 117 ditu orain, horietako bi Debabarrenan - etakitto.eus\nOsasun Sailak areagotu egin ditu COVID-19aren aurkako txertaketa-puntuak eta 117 ditu orain, horietako bi Debabarrenan\nOsakidetzak handitu egin du txertaketa-puntuen sarea, eta, hemendik aurrera 117 puntu izango ditu; hasierako planak 25 zentro baino ez zituen jasotzen. Hori jakinarazi du Gotzone Sagardui Osasuneko Sailburuak Eusko Legebiltzarreko Kontroleko Osoko Bilkuran. Gainera jakinarazi du Euskadik jarraitzen duela biztanleriaren immunitatea lortzeko estrategiarekin eta, “horretarako, prozesu osoa betetzen ari dela, alegia, bigarren dosia bermatzen ari dela”. Orain arte, Euskadin 158.725 dosi eman dira.\n« Laura Penagos, aktorea: “Antzezlana ispilu handia da publikoarentzat eta deserosoa izan daiteke eurentzat” Hirigintza Plangintzako Aholku Batzordean parte hartzeko aukera zabaldu du Udalak »


Lur azpiko altxorrak | Bizigiro | Berria\nBaltzolako kobaren sarrera. ARITZ LOIOLA / FOKU Tamaina handiagoan ikusi\nDima eta Otxandio (Bizkaia) elkartzen dituen errepidearen ondoan dago Indusi auzoa. Berau da historiaurrea eta elezaharrek bat egiten duten zoko bitxienetako batera iristeko biderik zuzenena. Bertatik erraz heldu daiteke Baltzola, Jentilzubiko arkua eta Axlorreko babesguneak osatzen duten gunera; besteak beste, jentilen, laminen eta Sugoiren aterpe izandako parajeetara. Baina pertsonaia magikoak ez ezik, hezur-haragizko gizakiak ere gorde ditu leizeak. Aztarna arkeologikoek gutxienez hala diote. Gaur egun, lur azpiko bideetan aritzen diren espeleologoentzat bide amaiezinak gordetzen ditu ere Baltzolako kobak, baita eskalatzaile ausartenentzako erronka bereziak ere.\nSeinaleei jarraituz, Gibiltar baserrira helduko da ibiltaria berehala. Horrek gordetzen du ibilbidearen lehen kondaira. Kontakizunen arabera, lamina bat joaten zen hara gauero, Baltzola erreka bazterrean ahaztutako orraziaren bila. Aurrera jarraituz, bideak naturak utzitako harrizko zubi bat uzten du begi bistan: Jentilzubi. Izatez, haitzuloen sarbidea zen, baina lurraren higadurak arkua baino ez du utzi zutik. Azalpen geologikoaz gain, mitologikoa ere badu Jentilzubik: diotenez, jentilen bizitokia zen Baltzola, eta Urrusteiko eta Kobagaineko tontorrak gurutzatzeko eraiki zuten harrizko zubia.\nAzken hori azpitik igarota, berehala ikusten da Baltzolako haitzuloaren aho handia. Txiki geratzen da, ordea, barruko galeriek dituzten 13.000 metroekin alderatuz gero. Espeleologoei urteetako lana ekarri die kobazuloaren barruak aztertzea.\nEspeleologian ez ezik, arkeologian ere garrantzia du Baltzolak. 1932an haitzuloa aztertu zuen Jose Migel Barandiaran etnografoak, eta historiaurreko aztarnak jaso zituen bertan egindako indusketetan. Aztarna arkeologikoek diotenez, Bizkaiko lehen biztanleen kokalekua da Baltzola. Kondairaren arabera, ordea, Sugoiren bizitokia zen koba hura. Gaur egun, berriz, eskalatzaileak dira bertako biztanle nagusiak. Milaka dira urtero Baltzolako sarreran eskalatzen aritzen direnak. Paretetatik eskegita dauden mosketoi eta zuloak haitzuloaren paisaiaren parte bihurtu dira aspaldidanik.\nJentilzubi eta Baltzolako kobak lotzen dituen bidexkan, Axlor babeslekura doan bidezidorra ere badago. Barandiaranek eman zuen Baltzolako labirintoetatik gertu dagoen aztarnategi horren berri. Erdi Paleolitoko Moustier arorako bidaia proposatzen du hesi batekin estalita dagoen babeslekuak.


Europar Batasunetik kanpo esportatzen duten Gipuzkoako enpresen kopurua %12 igo zen 2016an\nActualizado 2017/01/10 11:39:04 CET\nGipuzkoako enpresek Europar Batasunetik (EB) kanpo egindako esportazioek hazten jarraitzen dutela adierazten dute Gipuzkoako Bazkundeak 2016an igorritako esportaziorako agiriek. Hain zuzen, 2015eko datuekin alderatuz, esportaziorako agiriak eskatu dituzten Gipuzkoako enpresen kopurua %12 igo zen 2016an, eta 713 enpresa izatera iritsi ziren.\nEra berean, merkantziaren jatorria bermatzen duten eta esportatutako produktuak bidaliko diren herrialdean erabili ahal izateko egokiak direla egiaztatzen duten esportaziorako agirien izapideak %7 igo ziren, Gipuzkoako Bazkundeak prentsa ohar bidez jakinarazi duenez.\nHerrialdeei dagokionez, Saudi Arabia, Arabiar Emirerri Batuak, India, Txina, Aljeria, Turkia, Kuba, Errusia eta Iran dira merkantzia bertara esportatu ahal izateko esportaziorako agirien eskaera gehien izaten dituzten herrialdeak. Era berean, eta neurri txikian bada ere, Gipuzkoako enpresentzat ezohikoak diren herrialdeetara ere esportazioak egiten hasi direla ikusten da, hala nola Armenia, Benin, Burkina Faso, Ghana, Moldavia, Reunion, Zimbabwe, Bahamak, Samoa, Djibuti eta Mongoliara.\nBestalde, aldi baterako esportazioen igoera %26koa izan zen 2016an. Aldi baterako esportazioak, kanpoan egin behar diren instalazioak, makinaren bat abiaraztea edo antzekoak egiteko eraman behar den material profesionalarekin batera dihoazen agiriak dira, "oso erabiliak azoka komertzialetan gure enpresek erakusteko makinaria eraman behar dutenean".\n"Datu hauek guztiek, gure enpresak kanpora ateratzeko duten joera indartu dela adierazten dute, eta, horrez gain, Gipuzkoako enpresak egunetik egunera nazioartekotzean murgilduta daudenaren adierazle dira", azaldu du Gipuzkoako Bazkundeak.


«Zaila da erritmo berean edo intentsitate altuan entrenatzen jarraitzea noiz jokatuko duzun jakin gabe» - Baztan - Erran.eus\n«Zaila da erritmo berean edo intentsitate altuan entrenatzen jarraitzea noiz jokatuko duzun jakin gabe»\nTtipi-Ttapa 2020-04-15 16:00\nSaioa Jaurena Leitzako etxebizitzako balkoian entrenatzen.\nEuropako txapelketa jokatu bezperatan jaso zuen Saioa Jaurenak (Elizondo, 1989) alarma egoeraren berria. Geroztik, Leitzako etxebizitza gimnasio bihurtu eta mailari eusteko gogor ari da lanean.\nZertan eragin dizu egungo egoerak?\nGuztiz aldatu eta berrantolatu behar izan dut nire egunerokoa. Ordutegiak ongi finkatu eta eguneroko lanak nola egin behar ditudan ongi planifikatu behar izan dut, denbora ez galtzeko. Zelaia uzteak, bertze mota bateko ariketak egitea dakar. Normalean egiten ditudanen antzekoak, baina etxean ari naizenez, gehiago egin behar dira. Dena den, etxean egon beharrak badu alde ona ere, gorputza ongi deskantsatzen ari da eta hori ere ona da. Denbora librean bideoak ere ikusten ditut, alderdi teknikoa aztertu eta zuzendu beharrekoak ikusteko eta hobekuntza non dagoen aztertzeko.\nEuropako txapelketa jokatzen hastekoak zineten, nola hartu zenuen berria? Apirileko lehenengo bi asteetan jokatu beharreko txapelketa zen eta orain ez dakigu noiz arte atzeratuko den. Berria jasotzea kolpea izan zen, egoera onean nintzen eta jokatzeko gogo handia nuen. Ulertzen dut egoera honek etxean gelditzea eskatzen duela, baina txapelketa hau atzeratzeak gauza dezente aldatuko ditu gure egutegian. Orain ezjakintasuna da nagusi. Zaila da erritmo berean edo intentsitate altuan entrenatzen jarraitzea noiz jokatuko duzun jakin gabe.\nEntrenatu eta mailari eustea da erronka nagusiena?\nEgoera honetan sartu ginenean, taldeko prestatzaile fisikoak eta selekziokoak ere segituan bidali zizkiguten plan berri eta egokituak. Beraz, esku artean plangintza bat dagoenean errexagoa da horri eutsi eta egunero idatzita dagoena egiten. Entrenatzeko garaian, bakoitzak etxean duen materialaren araberakoa da baina indar ariketa eta erresistentziakoen arteko nahasketak dira orokorrean.\nZaila da mailari eustea etxetik atera gabe, batez ere zelaian egiten duzun hori egitea ezinezkoa zaigulako. Hala ere, plangintza jarraituz eta zainduz nahiko ongi mantentzen ari naizela uste dut. Esperantza dut orain egiten ari naizen lanari esker, etxetik ateratzen naizenean,denbora laburrean berriz ere egoera onean egonen naizela.\nMaila fisikoaz gain, arlo psikologikoak ere eragina izanen du.\nBai, handia gainera. Lehen astea zaila izan zen, batez ere ezjakintasuna eta nola aurre eginen nion ez nekielako. Galdera aunitz etorri zitzaizkidan burura: noiz arte, nola mantenduko naiz, zenbat atzeratuko dira burutan nituen txapelketak… Egunetik egunera, ordea, hobeto sentitu naiz. Entrenatzailearekin eta prestatzailearekin solastu ondotik asko lasaitu nintzen. Egunero entrenatzen jarraitzeko giltza bakarra helburuetan pentsatzea da eta horietara ahalik eta egoera onenean iristeko egin beharrekoan pentsatzea.\nZein errutina segitzen dituzu?\nOrokorrean goizean entrenamendu bat egiten dut eta arratsaldean bertze bat. Batzuetan lan gehiago dudalako (irakaslea ere bada) goizekoa kentzen dut, baina tarte hori errespetatzen saiatzen naiz. Aste tartez ere egun batean entrenamendu bakarra egiten dut eta igandeak deskantsurako erabiltzen ditut, astelehena berriz gogotsu hasteko.\nZer eragin izanen du guzti honek errugbiaren munduan?\nKirolari gehienok entrenatzen ari garela uste dut, bai beharragatik baita denbora pasa ere. Gero denbora tarte bat beharko dugu berriz zelaian ongi ibiltzeko baina tarte hori errespetatuko dutela uste dut. Arazo handiena klub mailan egonen dela uste dut, txapelketa edo liga aunitz bertan behera geldituko dira eta kasu batzuetan galera handiak egon daitezke esponsor edo laguntzaileen aldetik. Gainera, jokalariak fitxatuak dituzten klubek ez dakit nola eginen dieten aurre egoera honi; jokalari horiek geldirik dituzte.\nArlo ekonomikoaz gain, kirol arloan ere izanen du eragina. Hainbat kasutan, talde batzuk gauza handiak lortzekotan zeuden eta egoera honengatik prozesu hori gelditu eta oraingoz emaitza onak jaso gabe geldituko dira. Zaila izanen da beraientzat geldialdi hau eta gero inertzia berdinarekin jokatu eta emaitza berdinak eskuratzen jarraitzea.


EAJ-k irabazi ditu hauteskunde orokorrak Galdakaon | 97.5FM MOZOILO IRRATIA\nEAJ-k irabazi ditu hauteskunde orokorrak Galdakaon\nEAJ-k irabazi ditu hauteskunde orokorrak Galdakaon botoen % 35,65arekin. Bigarren Unidas Podemos eta hirugarren PSOE izan dira, botoen %19,20arekin eta % 18,65arekin hurrenez hurren.\nHauteskunde orokorren emaitzak Galdakaon. Iturria: Espainiako Gobernuko Barne Ministerioa\nParte hartzea %75,63koa izan da, 18.180 galdakoztarrek eman dute botoa hauteskunde orokorretan. 8,85 puntu hazi da parte hartzea 2016ko hauteskundeekin alderatuz.\nEuskal alderdiei dagokienez, EAJk 6 eserleku lortu ditu eta EH Bilduk, PSE-EEk eta Unidas Podemosek launa eserleku lortu dituzte.\nEspainiako Estatuari dagokionez, Alderdi Sozialistak irabazi ditu hauteskundeak, 122 eserleku lortuta.*\n*Espainiako Kongresurako bozketen %96,98 zenbatuta dagoenean.\nTemas RelacionadosemaitzakGALDAKAOHauteskunde orokorrakHauteskundeak


Oñatiko eta Sakanako bertsolariak aurrez aurre - Oñati - Goiena.eus\nOñatiko eta Sakanako bertsolariak aurrez aurre\nMireia Bikuña 2015-12-13 14:12\nBertso Truk ekimenean parte hartu dute Oñatiko gaztetxean. Bertso eskola bakoitzeko hiruna bertsolarik egin zuten saioa, Xabier Pascual emandako gaiei kasu eginez. Oñatiarrek Mungian egingo dute hurrengo saioa egubakoitzean.\nOfizioka, puntuei erantzunak emanez eta bakarka jandu zuten sei bertsolariek. Guztiek utzi zuten ale bereziren bat gaztetxearen oholtzan. Beste aldean, entzuleak, adi-adi. 30en bat herritar. Gehinak bertsozale fidelak. "Gustura" bukatu zuten guztiek saioa: bertsolariek eta zaleek.\nEuskal Herriko bertso eskolen arteko harremanak sortzea eta bertsotan aritzea du helburu Bertso Truk ekimenak. Bertso eskolak taldeetan banatu dituzte, eta oñatiarrek Sakanako eta Larrabetzu-Mungiako kideek kontra kantatu behar dute. Oñatiko bertso eskolako kideek Mungian egingo dute hurrengo saioa, egubakoitzean.


Trafiko pribatua erdigunetik atera nahi du Donostiak 2023tik aurrera\nGarraio pribatua erdigunetik atera nahi du Donostiak 2023tik aurrera\nHiriguneari eta Parte Zaharrari eragiten dio bereziki neurriak, Boulevardetik Araba Parkera, eta egoiliarrak eta baimendutako ibilgailuak soilik sartu ahalko dira.\nDonostiako Udalak 2023rako hiriko erdigune osoa auto pribatuentzat itxi nahi du\nDonostiako Udalak mugikortasun eskema berri bat osatu du, eta 2023tik aurrera hirigunetik kendu nahi du garraio pribatua, eta egoiliarrentzat eta baimenduentzat bakarrik utzi.\nEneko Goia alkateak eta Pilar Arana Mugikortasun zinegotziak prentsaurrekoa eman dute mugikortasun eredu berria azaltzeko. "Oinezkoen, txirrindularien eta garraio publikoaren mugikortasuna hobetzea" omen da egitasmo berriaren helburua.\nBerritasun nagusiak hiri erdiguneari eta Parte Zaharrari eragiten dio bereziki, Boulevardetik Araba Parkera, eta egoiliarrak eta baimendutako ibilgailuak soilik sartu ahalko dira.\nGainerako trafiko pribatuak ibilbide perimetrala egin beharko du, "txandakako aparkalekuetara sartu ahal izateko", baina ezingo du barruko kaleetan sartu.\nUdalak kamerak jarriko ditu ibilgailuen joan-etorriak kontrolatzeko eta ez dadin sartu baimenik ez duen auto edo bestelakorik egoiliarrentzat edo baimenduentzat mugatutako eremuan.\nAskatasunaren Hiribidean ziurrenik bidegorria jarriko dute, eta garraio publikoaren bide nagusia izango da, Boulevardeko trafikoa arintze aldera, "herritarrek paseatzeko etorbide handia" izan dadin.\nGainera, Goiak adierazi du Udalarentzat ez dela nahikoa erdigunea ixtea, eta eredu hori beste auzoetara zabaltzeko asmoa duela, Grosera, adibidez.\n"Mugikortasun eredu berri bat nahi dugu Donostiarentzat, kutsadura murrizteko eta klima aldaketaren aurka borroka egiteko, donostiarren bizi kalitatea hobetzeko. Hiri bat pertsonentzat, osasungarriagoa, inklusiboagoa, bizigarriagoa, biziagoa, eraginkorragoa eta ederragoa", azaldu du alkateak.\nBestalde, Udalak azaldu du Donostialdeko Metroaren lur azpiko zatia izango dela garraio publikoaren elementu "nagusia", hiriko edozein lekutik edozein tokira gehienez ordu erdian iristeko aukera emango duelako, gainerako garraiobideekin batera.


Ados, badakigu orduan maitasun erromantikoaren kontuarena saldu diguten pelikula bat dela. Beti esperoan egoteko, beti pasiboa, gure ametsak bikotea izatea-ezkontzea-familiabatosatzea izanik. Gure laranja erdia aurkitzea. Edota aktiboak izan beharra, beti lehenengo pausua eman beharra. Beti salbatzaileak. Inoiz ez ahultasuna azaldu. Ezkontzearena azkenengo gauza munduan izan behar du, gure laranja erdia, edo gure nahiak aseko dituena bakarrik aurkitzean. Ez goaz ez dakizuen ezer ez kontatzera...\nBa gauza pilo bat ditugu kontatzeko! Hori beti! Maitasun erromantikotik atera gaitezkeela kontatu nahi dizuegu... bakarrik alternatibak zeintzuk diren jakin behar da, zer da harreman osasuntsu hoiena, harreman askeak. "Beno... nik iadanik egiten dut nahi dudana..." Batzutan bai, bestetan ez. Askotan maitasunaren irudi desitxuratu bat dugu, beste pertsonak behar edota nahi duenaren ingurukoa. Besten gustokoa izateko beharra, gure burua eta geu garena ahaztuz. Eta horrela, ez garen pertsona edo pertsonaietan bihurtzen saiatzen gara. Ikusi duzue Easy telesaila? Bertan, kapitulu (Printzesa begana) batean argi ikusten dugu zer den aldetzearen hori beste pertsonaren gustokoak izateko.\nGure burua maiatzea, baloratza, ahalduntzea, zoriontsua izateko beste pertsona batekin egon beharrik ez dugula jakitea, "bakarrik geldituko naiz" esaldia trola bat dela... Jende pilo bat digu gure inguruan! Bale, bikote bat izan beharraren presioaz ere hitzegin genezake. Ez da eramateko batere erreza. Bikoteak sortzen direnean askotan jendea desagertzen da! Eta norberaren jarrera, izaera ere aldatu edo desagertzen da askotan. Beno, horretarako... lehen esan dizuegun post-a beriro irakurri! Coral Herreraren hitzan irakurtzea beti dago ondo!\nEta behin, bakarrik egotea ez dagoela txarto, ez dela arraroa, ohartzen garenean eta gurekin gustura sentitzen garela... harremanak ezartzeko edo finkatzeko modu asko azaltzen dira! Mendekotasun, jeloskortasunak, osagarritasunean... eta baita monogamian ere. Poliamor terminoa ezagutzen duzue? Ziur baietz, aspaldian sare sozialetan dabilen hitza da... Poliamor edo polimaitasuna pertsona ezberdinekin harremanak (ezarri eta nahi direnak) ezartzean datza. Harreman batean bagaude, gure bikoteak jakin eta ondo iruditu behar zaio beste pertsonekin egotea. Honek ez du esan nahi beste pertsonekin enroilatu naizela besteak jakin gabe. Hauek adarrak jartzea da. Eta polimaitasuna ez da hori. Ezta harreman ireki bat... Beno, honen inguruan beste batean hitzegin dezakegu. Momentuz kuxkuxeatu pixka bat!\nEta orain polimaitasuna zer den dakidala, halabeharrez polimaitalea izan behar al naiz? Ezta pentsatu ere! Bakoitzak ezarri behar ditu nahi dituen harremanak, bakoitzan jakin behar du non, nola eta noiz eroso sentitzen den... aukeratzen dugun edozein harreman askatasunean, osasunean, zintsotasunean oinarritu behar da. Azken finean guzti hau Beldur Barik Jarrera da. Eta aukeratzea ere, Beldur Barik Jarrera da!


Euskal Herriari nazio izaera ukatzeko tresna berriaz | Enbata\nAccueil / Articles / Opinion / Chroniques / Euskal Herriari nazio izaera ukatzeko tresna berriaz\n« Tout sur le CADE… en quelques clics !\nLe droit de décider en débat »\nPar Jakes Lafitte | Publié : 01/06/2014\nAurtengo maiatzaren 19an, Berriak argitaratu zigunez, txosten berezi bat kaleratu du Espainiako Atzerri Ministerioak nazioen eskubideak gaitzat zuena, bereziki Euskal Herria eta Kataluniako kasuak aipatuz.\nTxosten horren arabera, konkista bat eta oinarrizko eskubideak zanpatzea beharrezkoak dira herri batek autodeterminazioa eska dezan, eta ez da aldebakarrekoa izan behar delako eskaera hori.\nAsmo horri jarraituz Euskal Herriak autodeterminazioa eta horri buruzko eskaera bat egiteko eskubiderik ez luke, eta naski Katalunian udazkenean eginen den erreferrenduma ez litzateke zilegi.\nDudarik gabe gauza bera gerta litzateke Galiziari dagokionez. Baita sezesio eskubidea onartzen duen konstituziorik munduan ez dagoela diosku ere txostenak.\nMamian ala azalean ikertzen badugu ere, guztiz fundamenturik gabea da txosten horrek jarritakoa.\nLehenik, herri batek bere askatasuna edo emanzipazionea eskatzen duelarik, beti bere borondatez egiten du, menperatzen duen estatuak eskatu diezaion haiduru izan gabe.\nGaiari dagokionez, herri edo estatu menperatzaileak higitu gabe gelditu nahi du, dagoen egoera babestuz eta mantenduz.\nHerri baten zapaltzea eta okupazioa ez da beti konkista militar baten ondorioa, baizik-eta ezkontza edo itaun baten emaitza edo prezioa izan daiteke. Bretaina duela bost mende ezkontza baten ondorioz “frantsesa” bihurtu zen; Korsika erosi zuen duela bi mende baino gehiago Frantziako Erreinuak; Algeria aldiz, armen indarrez konkistatu zuen Frantziak. Bainan hiru kasu horietan “legez kanpo” dago Korsika edo Bretainako independentzia, eta Algeriarena “Frantzia bat eta ezin zatituzkoa zelako” konstituzioaren arabera legez kanpokoa zen ere.\nEstatu berdina, lege berdinak eta akats berdinak dudarik gabe. Azken bi mende horietan nazio askapen mugimenduen historia ikertzekotan halako adibideak ehunka eman ditzakegu.\nEuskal Herriaren kasuan indarra eta diplomazi larria nahasturik izan dira Nafarroan eta “Vascongadas” deitu probintzietan hurrenez hurren.\nXIX-garren mendean indarren bitartez galdu ziren foruak Hegoaldeko lau probintzietan eta Francoren altxamenduaren garaian indarrez kendu zuten Espainiako nazionalistek legez Euskal Herriak lortu zuen Estatutua.\nKatalunia eta Espainiaren arteko harremanak ez dira historian zehar indarkeriarik gabe geratu: Lleida indarrez konkistatu zuen Filipe IV Espainiako erregeak 1644 eta 1646 bitartean; 1652-an Barcelona bereganatu zuten Espainiako osteek; 1710 ean Kataluniari beste eraso bat egin zion Felipe Vak; 1938an frankistek zanpatu zuten Katalunia.\nTxosten berdinak dionari aitzi, munduko konstituzio batzuek sezesio eskubidea, onartzen dute; bere konstituzioaren arabera, Texas AEB- etatik bana daiteke. Sobiet Elkargoaren garaietan, edozein errepublikak Elkargotik ateratzeko eskubidea bazuen. Naski, eskubide horiek teorikoak dira, eta hala gertatzekotan, Washington edo Moskuren erreakzioa zer izanen den edo zer izanen zen hurrenez hurren zaila da azaltzea, bainan guztiz faltsua da eskubide hori esistitzen ez dela aldarrikatzea.\nNazioarteko zuzenbidearen arabera dauden mugak ezin omen dira aldatu diote Espainiako adituek. Bainan ez ote da hori “preso” dauden herrien askapenari uko egitea?\nPolitika ezezkor hori Afrikan egiten da, non joan den mendean eraturiko Estatu berriek metropolis ohiekin mugak ez aldatzeko tratuak egin zituzten; hildo honetatik joanez kolonioalismoak ezarritako mugak zaintzen dituzte Nigeriak, Boli-Kostak eta hainbat Estatuk, benetako nazioen batasuna eta berjabetasuna oztopatzen dutela.\nEspainiak argitaraturiko txostenak argi adiarazten digun gauza bakarra zera da: nazio baten definizio juridikoak Madrileko goiko administrazotik etortzekotan bakarrik balio du, bainan horrela Galizia, Euskal Herria eta Kataluniari nazio izaera ukatzen zaie.


Euskal Autonomia Erkidegoak, Konstituzioko 148.1.16 eta Estatutuko 10.19 artikuluen babesean, eskumen osoa bereganatu zuen Kultura Ondareari dagokionez. Aipaturiko eskumen hori baliatuz, Euskal Kultura Ondareari buruzko uztailaren 3ko 7/1990 Legea, kultura-interesa duten Euskal Autonomia Erkidegoko ondasunak deklaratzeko prozedurak arautzen dituena, onartu zen.\nAstigarragako Ibaiondo etxeak (Gipuzkoa) kultura aldetik duen interesa ikusita eta haren kultura-balioan oinarrituta, eta indarrean dagoen legerian xedatutakoari jarraituz, Kultura, Gazteria eta Kiroletako sailburuordeak etxea Euskal Kultura Ondarearen Zerrenda Nagusian sartzeko espedientearen hasiera eskatzea erabaki zuen 2010eko otsailaren 23ko Ebazpenaren bidez (martxoaren 22ko EHAA, 54. zk.).\nInformazioa jendaurrean jartzeko eta interesdunei entzuteko izapidea egin ondoren, Astigarragako udalak alegazio-idazki bat aurkeztu zuen. Hona zertan datzan idazki hori.\nAstigarragako udalak eskatzen du etxearen mugaketa alda dadila, aurkeztu duen idazkian jasotzen diren udal-proposamenen arabera, eta, sendotzeari dagokionez, kontuan har daitezela udalak onartutako antolamendu-irizpideak eta haren ondorioak.\nEusko Jaurlaritzako Kultura Sailburuordetzaren 2010eko otsailaren 23ko Ebazpenak I. eranskinean ezartzen duen mugaketak gaur egun Ibaiondo etxeari atxikitako hiri-ingurunea sartzen du barruan eta, horrenbestez, mugaketaren eremua lurzatiarena berarena da. Hala eta guztiz ere, Ibaiondo etxearen sendotzea bateragarria izan dadin «Ergobia Ibilbidea» HIE-9 urbanizazioaren garapenarekin, beharrezkoa da mugaketa egokitzea.\nOndasuna behar bezala babesteko eta balioztatzeko beharrezkoa da Ibaiondo etxearen ondoko inguruak ere babestea. Beraz, behin Astigarragako udalak onartutako antolamendu-irizpideak eta haren ondorioak aztertu ondoren, egokitu egiten da Ibaiondo etxearen mugaketaren esparrua, eta babes-eremu berri bat ezarri erakinaren lurzatiaren mugen barruan.\nDena den, gomendatzen dugu handitzea lurzatiaren itxituratik Ibaiondo etxeko fatxada nagusirainoko tartea, eta proposamenetik kentzea aurrealdeko lorategiko parterrea, horrela eutsiz espaloiaren jaraitutasunari eta aurreikusitako zuhaiztiari, hala nahi izanez gero.\nAstigarragako udalak, bestalde, eskatzen du Kultura Sailak bere gain har ditzala planeamendu eta kudeaketa tresna guztien aldaketak lekarzkeen kostu guztiak.\n2009ko ekainaren 19an, irteera eman zitzaion Kultura Sailaren Erregistroan udalari zuzendutako Ibaiondo etxeari buruzko idazki bati, eta bertan adierazi ziren etxe horren kultur balioak eta Ondare Zentroak etxea sendotzeko duen interesa. Alde horretatik, aditzera ematen da HIE-9 eremurako hiri-antolamenduan g.1/1 lurzatiari esleitutako kultur erabilera oso egokia izan litekeela, betiere haren lerrokatzea birdefinitzen bada, dagokigun eraikina barruan mantentze aldera.\nZalantzarik ez dago Ondare Zuzendaritzak era aktiboan parte hartu zuela Astigarragako Hiri Planeamenduaren berrikuste prozeduran eta, baiki, Ibaiondo etxea une hartan ez zegoen Euskal Kultura Ondarearen Zerrenda Nagusian.\nHala ere, herri-aginteek Euskal Kultura Ondarearen osotasuna zaintzeko eta haren babesa, aberasteko eta difusioa sustatzeko duten betebeharraren ondorioz, besteak beste, babes-araubide bana ezarri behar dute ondasunentzat edo ondasun-multzoentzat, eta araubide hori etengabe berrikusi beharra dago era egokian exekutatuko bada.\nHori dela eta, une hartan Ibaiondo etxea Zerrenda Nagusian ez egoteak ez du esan nahi Kultura Sailak gerora inbentariatutako ondasunen katalogoa handitu ezin duenik eta Ibaiondo etxea bertan sartu, kontuan hartuta, gainera, jakinarazpena arestian aipaturiko hirigintza-tresna horiek behin betiko onartu aurretik egin zela, lehen ere azaldu den moduan.\nAurrekoa gorabehera, esan beharra dago, dagokigun espedientea hasteko ekimena dela-eta, edozein pertsonak eskubidea duela kultura-ondarearen babesaren izenean Euskadiko Autonomia Erkidegoko herri-aginteen aurrean jarduteko, 7/1990 Legean xedatutakoari eutsiz. Izan ere, herri-aginte horiek dira Euskal Kultura Ondarearen osotasuna zaindu behar dutenak.\nAzaldutako guztiagatik, Kultura Sailaren eta Astigarragako udalaren arteko elkarlana koherentea izan dela ondorioztatu behar da, aipatu diren gertaerek ongi erakusten duten moduan. Horregatik, beraz, ez da bidezkoa udalak hirigintza-tresnen aldaketak zergapetzeko egiten duen eskaera.\nEgindako azterketaren arabera, Ibaiondo etxearen mugaketa-eremua aldatzeko alegazioak bakarrik dira baietsi beharrekoak, azaldutako murrizketak ontzat hartuta. Beraz, «Ibaiondo etxearen mugaketa» I. eranskina aldatuko da, eta argitaratuta dagoen lehengo I. eranskin hura baliogabetuko.\nLehenengoa.- Astigarragako Ibaiondo Etxea (Gipuzkoa) Euskal Kultura Ondarearen Zerrenda Nagusian sartzea, monumentu kategoriako kultura-ondasun gisa.\nBigarrena.- Euskal Kultura Ondarearen Legeak aurreikusten dituen ondorioetarako aipatutako Ondasunaren deskribapen formala egitea, agindu honen II. eranskinean agertzen den bezala eta I. eranskinean azaltzen den mugaketarekin bat etorriz.\nHirugarrena.- Agindu horren berri ematea Jabetza Erregistroan, Euskal Kultura Ondareari buruzko uztailaren 3ko 7/1990 Legearen 26. artikuluan ezarritakoa betetzeko.\nLaugarrena.- Higiezina babesteko eskaria egitea Astigarragako udalari, udal hirigintza-planeamenduan sartuz.\nBosgarrena.- Agindu honen berri ematea interesdunei, bai eta Astigarragako udalari, Gipuzkoako Foru Aldundiko Kultura eta Euskara Departamentuari eta Mugikortasuneko eta Lurralde Antolaketako Departamentuari, eta Eusko Jaurlaritzako Ingurumen, Lurralde Plangintza, Nekazaritza eta Arrantza Sailari ere.\nSeigarrena.- Ondasuna Zerrenda Nagusian sartzeari buruzko agindu hau Euskal Herriko Agintaritzaren Aldizkarian eta Gipuzkoako Aldizkari Ofizialean argitaratzea.\nLehenengoa.- Inskribatzeko den Agindu honek Euskal Herriko Agintaritzaren Aldizkarian argitaratzen den egunetik izango ditu ondorioak.\nMugaketak eraikina bera eta haren ingurumari urbanizatua hartzen ditu.\nHorrenbestez, mugaketaren esparruaren muga eraikinaren fatxada nagusitik 7 metrora doan lerro paralelo bat da eta, azkenik, fatxada horretatik 45º-ko trazadura eraikinaren eskuin-aurrealdeko ertzetik 7 metrora, eta gainerakoan funtsaren beraren mugak, ondoko eskeman marraztu denari jarraituz.\nProposatzen den mugaketa justifikatzen da Ibaiondo etxearen ingurumariko ingurumen-balioak, estetikoak eta bisualak babestu behar direlako.\nOndasuna behar bezala babesteak eta balioesteak zera dakar, etxearen ondoko inguruak ere babestea, bestela ez baita ulertzen ondasunaren multzoaren batasuna bera ere edo hiri-bilbearen barnean egotea. Alde horretatik, ez da eraikinik onartuko, ezta hiri-bideen zerbitzuko elementu funtzionalik ere, edo mugatutako eremuaren barruan bide-sareen erabilera propioetara zuzendutako behin-behineko eraikinik.


txintxarri.eus: Giro bikaina Rocioko erromerian\nGiro bikaina Rocioko erromerian\nSemblante Andaluzeko kideak beste asteburu batez alaitu dute herria. Oraingo honetan Rocioko Erromeriaren 24. edizioa ospatu dute. Dantza, umore ona, musika eta jaki goxoak izan dira protagonista Atsobakarreko parkean.\nIñigo Gonzalez 2017/06/11 21:45\nUrtero bezala, 'Salve Rociera' abestuz bukatu dute Rocioko erromeria Semblante Andaluzeko kideek, inguruko herrietatik etorritako elkarteek eta Atsobakarrera gerturatu diren herritar guztiek. 24. urtez ospatu dute ekitaldi berezi hori.\nAtzo eguerdiko hamabietan Atsobakarreko gunea ireki zutenetik, musika, dantza eta umore ona ez dira falta izan. Hamaika ekitaldiz osatutako egitarauarekin primeran pasa dute herritarrek eta antolatzaileek. Atzo eta gaur eszenatoki gainera igo dira Semblante Andaluz bertako hainbat talde, ume zein helduenak, eta baita inguruko herrietatik etorritakoenak ere: Andoaingo Zuena, Oreretako Concha Rociera eta Aljarafe, Amaia Gonzalez Caballero herritarraren dantza ikasleak, Irungo Embrujo eta beste hainbat.\nRocioko Ama Birjina kaleetan\nAsteburuko ekitaldi jendetsuena, ordea, gaur eguerdikoa izan da. On Ramon Uribe-Etxebarria apaizak eman du hamabietako meza Arantzazuko Ama Parrokian. Parte hartu dute baita ere Semblante Rociero koruak eta Alazne Gonzalez eta Sara Prietok gidatutako Gitanillas del Alba eta Duende dantza taldeek.\nHorren ostean, kalera atera dira meza entzun dutenak, eta baita Rocioko Ama Birjina ere. Parrokiatik Kale Nagusi osoa zeharkatu dute, zenbait geldialdi eginez, gero Atsobakarrera abiatzeko. Ordubietan iritsi dira festa-gunera. Bertan zain zeuden horrezkero udal ordezkariak, ohorezko ardoarekin topa egiteko. Bapo bazkaldu dute gero: plateretan, haragi-paella goxoa.\nEkitaldiek arratsaldean jarraitu dute. Hango eta hemengo taldeak igo dira oholtzara. Tartean, garai batean Semblante Andaluzen dantza egindakoak. Hainbat urte eta gero berriro sentitu dira dantzari. Ez zetorren egitarauan, baina ondo prestatuta zegoen: Mari Carmen Vegas dantzariak omenaldi beroa jaso du oholtza gainean, hainbat urtez andaluziar dantzekin egindako lanagatik. Hunkituta zegoen Vegas. Eta, asteburua ixteko, gaueko bederatziak aldera, 'Salve Rociera' abestu dute bertaratutako guztiek. Datorren urtean, gehiago; hobeto ere bai agian, baina zaila izango da.\nAsteburuko argazkiekin osatutako galeria


Saharako hogei bat ume NUKFn – FNMC Formación\nSaharako hogei bat ume NUKFn\nBy In Sailkatu gabeaPosted 2018 July 17, Tuesday\nIruña, 2018ko uztailaren 17a.Saharako 20 bat umek, zeinak Nafarroako zenbait herritan harrera familiekin uda pasatzera etorri baitira, Nafarroako Udal eta Kontzejuen Federazioa bisitatu dute gaur goizean.\nBisita horretan, familia horietako batzuk ere etorri dira, baita harrera kudeatzen duen GKEko ordezkariak eta Badadi Benamar eta Mohamed Gailani ere, Nafarroako saharar ordezkaria eta ordezkariordea, hurrenez hurren.\nPablo Azcona NUKFko presidenteak egin die harrera Nafarroako udalerri eta kontzeju guztien izenean, eta, bisita eskertu ondoren, adierazi zien pozgarria dela umeek udako hilabeterik gogorrenak Nafarroako herrietan pasatzea.\nNafarroako toki entitateek saharar herriarekin duten konpromisoa nabarmendu du Azconak, eta, horren agerbide, dozenaka umek Foru Komunitatean pasatzen dute uda edo zenbait udalerrik baliabideak ematen dituzte, zuzenean edo Lankidetzarako Udal Funtsaren bidez.\nBestalde, gogora ekarri du NUKFk eta Saharar herriaren ordezkariek berriki sinatu duten hitzarmena. Hari esker, Foru Komunitateko toki entitateek lankidetzarako jarduketa batzuk finantzatzen dituzte, besteak beste, urteroko proiektu bat errefuxiatuen eremuetan eta diru-ekarpen bat haurrak udan etor daitezen, “Bakeko oporraldiak” programaren barnean.\nFederazioko buruak adierazi du, halaber, konponbide justua eman behar zaiola Saharar herriaren egoerari eta Espainiako gizarteak erantzukizuna duela herri horrenganako.\nBere aldetik, Badadi Beneamar Nafarroako saharar ordezkariak berretsi du konponbide justua eman behar zaiola Saharako arazoari, eskerrak eman dizkie Nafarroako udalei eta familiei sostengua emateagatik bere herriak, eta udalen ordezkariak gonbidatu ditu Saharara joatera, bertatik bertara ikusteko errefuxiatuak eta errefuxiatuen eremuak.